ЯНГИ ДУНЁ » Blog Archive » Алишер Соипов: «20 минутдан кейин кўришамиз»\nБир уюм газета, овоз ёзиш ускуналари, минидисклар оромгоҳларнинг буклетлари, кофе ва чой ичилган ва ювилмаган сопол идишлар хонага ижодий ташаббус, бетакаллуфлик ва ёшларга хос идеализм руҳини берар эди.\nЎзбекистон ва Марказий Осиёнинг батафсил харитаси, шунингдек, хонадаги умумий тартибсизликка мос бўлмаган, каттагина қандил уйнинг рангсиз деворларига тириклик рухини бағишларди.\nКелувчиларни олқишлаши лозим бўлган Қирғизистон Республикасининг улкан байроғи, сигарет тутуни остида деярли кўринмай қолар эди. Расман бу, янги бироқ аллақачон оммалашган “Сиёсат” газетасининг офиси. Амалда эса бўлғуси Ўзбек инқилобининг штаб квартираси эди.\nҚувноқ дўстлар ва хамкасбларнинг бир қисми автомобилда ўзбек қирғиз чегараси яқинидаги оилавий ресторанга нонушта қилишга кетишди. Улар ўз дўсти ва “Сиёсат” газетасининг 26 ёшли бош муҳаррири Алишер Соиповни эса ортда қолдиришди.\nУларни ҳам ошга таклиф қилишганди. Аслида бундай байрамга муҳим сабаб хам йўқ эди. Бироқ Марказий Осиёда қувониб яйраш учун бирор сабаб керак бўлмайди, шу пайтгача айни кун ҳам бундан истисно эмасди. Ҳаммаси ўша куни муқаддас Сулаймон тоғи остидаги чиройли бир жойда, ўчоқда анъанавий ўзбек паловини тайёрлашдан бошланди.\nАлишер ва Сурайё (исм ўзгартирилган), уларнинг иккаласи ҳам журналист ва 2007 йилнинг декабрида президентлик сайловлари ўтиши олдидан Ўзбекистонда инқилоб қилишни режалаган асосий фигураларга айланишган эди.\nУлар чегаранинг нариги томонидан келган меҳмон амаки билан учрашишди, у тинимсиз гапириши билан одамнинг ғашини келтирар, тинимсиз ҳаётдан, пул йўқлигидан ва мамлакатдаги диктатурадан нолинарди. Уларнинг ҳар иккаласи ҳам хушёр, бироқ унга ҳеч бир шубҳа билдиришмади. Улар уни узоқ вақтдан бери яхши билишар. У икки марта турмада ўтириб чиққан, ҳар иккаласида ҳам сиёсий сабабга кўра қамалганди, шунинг унинг лақаби “Зек” эди.\n«Алишер, сиз эплайман деб ўйлайсизми?» – дея сўради у асабий.\n«Ҳеч ким якка ҳолда амалга оширолмайди буни, аммо биргаликда уддасидан чиқамиз», – унинг бунга ишончи комил, жуда бўлмаса шундай туюларди. Бироқ тўғрисини айтганда, у жудаям бунга ишонмасди ҳам. Бунинг кўп сабаблари, тўсиқлари бор эди. Ҳар иккала инқилобчи, ортиқча таваккал қилишаётганини билишар, қайсидир сабабга кўра режалари амалга ошишидан умидвор эдилар. Улар душманларини енгамиз дея ўйлашарди.\n«Сурайё, сен аниқ ишонасанми, пул бўлишига? – дея давом эттирди зэк.\n«Агар биз мақсадларимизнинг жиддийлигини исботлай олсак, пул бўлади», – дея жавоб берди у. Тағин таваккал жавоб. Ахир у, бор пуллар унинг британия телеканаллари учун тайёрлаган бир қанча репортажларидан тушган ва тежаб йиққан ўзининг пуллари эканлигини қандай қилиб айтсин. Уч минг доллар, унинг бор йўқ нақд пули шу эди. Бироқ, бу ишни бошлаш учун етарли эди, катта пуллар кейин тушади.\n«Ака, бизга мамлакат ичидан ёшлар керак. Ишониш мумкин бўлган, ишга тайёр одамлар керак. Сизнинг вазифангиз уларни топиш ва текшириш. Бу ишни қила оласизми?» – дея сўради охири Алишер ўз меҳмонидан.\n«Ғам ема, менинг кўз остимга олиб қўйган ўз одамларим бор. Менга ишонавер», – деди у.\nУларга одамлар етишмасди, ва шунчаки одамларгина эмас, балки ишончли, уддабуррон одамлар етишмасди. Инқилоб режасини ишлаб чиқиш ва замин ҳозирлаш учун икки одам етарли, бироқ инқилоб гулхани аланга олиши учун бу етарли эмас. Буни улар жуда яхши билишарди.\nТармоқ яратиш учун керак эди бу одамлар¸ бироқ Ўзбекистонга кириш имкони бўлмагани учун, уларга шу зэкка ўхшаган одамларга орқа қилишга тўғри келарди. Бу зек ҳукуматнинг айғоқчиси бўлиши мумкин деган фикр эса уларнинг калласига келгани йўқ.\nАлишер ўша куни ҳар қачонгидан тараддудли эди. У чиройли костюм кийиб олганди – фақат бир неча кун илгари у бундан буён костюм кийиб юришга аҳд қилган, шу тарзда одамлар унинг жиддийроқ қабул қилишидан умидвор эди. У аслида ҳаддан ташқари камтар, ўзига бино қўймаган йигит эди раҳматли.\nУнинг ёрқин, очиқ юзи, ақлли кўзлари, ёшлик шижоати билан у оммадан ажралиб турарди. Фикрчан, дипломат, амбицияли, хушхулқ ва тўғрисўз – бу сифатларнинг бари бир одамда мужассам эди. Унинг кўзидан заковат нури ëғилар эди. Сурайё ҳамиша уни ўз миллатининг энг яхши вакили дея таърифларди. Агар ўзбеклар шундай ўғил ўстиришаркан, демак уларнинг келажаги бор, дерди у.\nУлар биргаликжа режа тузишди, бунга кўра уларнинг фикрича, диктатура ағдарилиши лозим эди. Бу режа ҳеч қаерда ёзилмаган – бироқ улар бу режани каллаларида сақлашарди. Муҳим ёки уларни фош қилиши мумкин бўлган ҳеч бир нарса ёзилмаслиги керак, бу уларнинг қоидаси эди. Тинтув, ҳибсга олиш ёки ҳатто ўлим ҳолатида бундай ёзувлар қўлга тушмаслиги ва бутун тармоқни ҳатарга қўймаслиги керак эди.\nУлар буни амалга ошириш мумкинлигига астойдил ишонишарди. Диктатурани тугатиш керак! Етар шармандалик, ўзбек қизларининг Марказий Осиё ва араб мамлакатлари исловатхоналарида юришлари! Ота оналарнинг оила тирикчилиги учун ўз фарзандларини сексуал қулликка сотишлари етар!\nҲар ҳафта рус неонацистлари томонидан ўлдирилган ўзбек мигрантлари жасади солинган темир тобутларнинг келиши бас қилиниши керак. Етар! – бу шиор эди.\nАлишер қизи Зулайҳо билан\nУлар қоя устидаги бургутлар янглиғ ғазабнок ва мағрур эдилар.\nУлар ўз ҳаракатларида бирор фойда ёки манфаат кўзлашмади. Уларнинг мужодаласи миллат ва тарих учун эди.\nРесторан гавжум эмасди, ўзбек ошхонасининг ноз неъматларидан столнинг бели қайишган эди.\n”Алишерни кутамиз дейишди?” – кутишга қарор қилишди. Сурайё муттасил унинг номерини терди, бироқ ҳеч ким жавоб бермади. ”У аллақачон яқинлашиб қолган бўлса керак. Бошлаймиз, биз анча очқадик”. .. Сурайёнинг телефони жиринглади. …..\nГавжум кўчадаги иккита қон доғи. Улар воқеа жойига етиб келишганида, у ерда Алишердан қолган нарса шу эди. Ёш журналист Алишер Соиповнинг отиб ўлдирилгани ҳақидаги ҳабар шубҳали даражада тез ёйилди, шунинг учун ресторанда йиғилган гуруҳ жиноят жойигача келгунларича, уларнинг дўстлари ўлдирилгани ҳақида аниқ билишар эди.\nСурайё ўзига берган ягона савол – улар ресторанга кетган пайтларида Алишер билан офисда қолган йигитнинг қайга ғойиб бўлгани ҳақида эди?\n«Гувоҳлар борми?» – дея сўради, жавоб эшитишга унчалик қизиқишсиз маҳаллий полиция бўлими ходими.\n«Мен. Мен Алишерни тирик кўрган энг сўнгги одамларнинг бириман”, – деди Сурайё сабрсизлик билан ва полициячига қараб интилди.\nБу ишни суриштириш топширилган бош терговчи, ёш ва қўпол қирғиз йигити эди, у кўпроқ журналистларга оид бўлмаган, қотиллик ва гиёҳвандфурушлар билан боғлиқ ишларни кўриб келган. Кўриниши хорғин ва асабий эди.\n– Жабрланувчи наркоман ёки гиёҳвандфуруш бўлганми?\n– На униси, на буниси.\n– Унинг кўп пули бўлганми?\n– Йўқ, унинг пули бўлмаган. У мендан бугун 200 доллар олиб турганди, унинг умуман пули йўқ эди.\n– Унинг душманлари бормиди?\n– Ха, Ўзбекистон хукумати. Текшириб кўринг, офицер, бу оддий жиноий иш эмас. Бу сиёсий қотиллик. У газета чиқарарди. У ўзбек ҳукуматининг душмани эди, ва агар сиз чиндан ҳам ҳақиқатни билишни истасангиз, қотилни чегаранинг нариги томонидан қидиришингиз керак.\nСурайе таассуф билан, офицер унинг фаразларини эшитишни ҳам истамаётганини сезди. Тўғриси, озроқ билим ва мия бўлса бу йигитга зиён қилмасди, дея ўйларди.\n– Сиз уни қаердан биласиз?\n– Биз бирга ишлаганмиз. У менинг дўстим.\nУ марҳум ҳақида хозирги замонда айтаётганини сезиб, такрорлади. У менинг дўстим эди. Йўқ, у ҳали охиригача, Алишернинг ортиқ тириклар орасида йўқлигини англаб етмаганди.\n– Сиз менга унинг қандай ўлдирилганини айта оласизми? – деди жавоб олишдан бирор бир умидсиз оҳангда.\n– Аввал унинг оёғига отишган, кейин икки бор бошига, – дея жавоб берди офицер, қандайдир формани тўлдираркан.\nУ стол остидан муштларини тугиб, бор жаҳди билан йиғидан ўзини тийишга ҳаракат қиларди. Унинг бир сўзни айтиб қичқиргиси келарди: РАЗИЛЛАР, ҚАНЖИҚЛАР!\nУнинг телефони тинимсиз жирингларди. Дунё матбуоти воқеадан хабар топган, бунинг тафсилотларини билишни истарди. У шок холатида нималар деганини билмас. Мияси ишлашдан тўхтаган, шуури ихтиёридан ташқарида эди. Тили гапирар шуур эса караҳт.\nУларнинг иккаласи хам бу полиция участкасини яхши билишарди. Бир ойча олдин Алишер бу ерга сўроқ беришга чақирилган эди. Сурайё бу ерда репортаж тасвирга олган ва катта бошлиқларнинг биридан минтақадаги ислом экстремизми ҳавфи ҳақида интервью ҳам олган эди.\nБир ойча олдин Алишер қиз кўрганди. Азиз фарзандининг туғилганидан у бениҳоя бахтиёр эди! Яна икки кун аввал, у жажжи Зулайхонинг тунлари уйғониб кетиши, бағрига босиб, чайқаганларини айтиб берарди. Ўз жажжи қизи ҳақида гапирганида унинг чеҳраси очилиб кетарди. Энди унга нима бўлади?\nБу буюртма қотиллар учун ëзилган қўлланмага кўра қилинган қотиллик эди. Биринчи ўқ оёғига отилган, кейин бошига, кейин эса, назорат тартибида – қурбоннинг ўлдирилганига ишонч хосил қилиш учун яна бир ўқ. Ўлди. Сурайё нима содир бўлганини хали ҳам англаб етмаганди. Унга бу гўё бир даҳшатли туш ёки буларнинг бари параллел реалликда содир бўлгандек, охир оқибат бу бир хатодек туюлаверди.\nСурайë сигарет учун чиқди ва қотилликнинг ягона гувоҳига дуч келди. Нимага сен тириксан? Бу унга бергиси келган савол эди. У сўрамади. Йигит қалтирарди. У Алишер билан офисдан чиқишгани ва такси ушламоқчи бўлишганини гапириб берди. Алишер телефон орқали ҳайдовчилардан биттаси билан гаплашган. Шу пайт қотил келиб,курткасидан тўппонча олиб уни ота бошлаганди.\n– А сен нима қилдинг?\n– Мен уни тўхтатишга уриндим… мен бу қандайдир хато бўлиши керак дедим, бироқ у Алишернинг бошига ота бошлаганида, мен қочишга шошилдим…\n– Сен қотилнинг юзини кўрдингми?\nПолициячилар уни ичкари хонага олиб кетишди. Сурайё унга ишонмади. У бу йигитни яхши биларди. У ҳеч қачон тўппонча кўтарган одамга ниманидир тушунтирмаган бўларди. Бундан ташқари, қочадиган ва яширинадиган жойнинг ўзи йўқ. Унинг кўпроқ нарса билгиси келарди. Бироқ бир неча ой ўтгач, у ўзининг полициядан ташқари гувоҳ билан гаплашган ягона одам эканлигини англади. Шундан кейин гувоҳни Ўш шаҳрида бошқа ҳеч ким кўрмади.\nПолиция офисда хукуматга қарши варақалар ва плакатлар, мухолифат газетасининг нусхаларини топишди. Сурайёнинг сумкаси варақалар билан тўла эди. Терговчилар билан суҳбат янада ёқимсиз тус ола бошлади. Уларнинг наздида энди улар ҳукуматга қарши бандитлар гуруҳи билан иш кўришаётганди.\n– Бу варақаларда нималар ёзилган? – сўради терговчи, унинг олдига варақани қўйиб.\n– Йўқолсин президент Каримов. Ўзбеклар, қаддингизни кўтаринг, – жавоб берди у ғурур билан.\nАлишер 26 ёшда; фото: Фергана.ру\n– Сиз бунинг исёнга ташвиқ эканлигини тушунасизми, сизга қарши конституцион тузумни куч билан ағдариш айби қўйилиши мумкин?\n– Биз сизнинг мамлакатингиз ҳақида гапираётганимиз йўқ. Бунга қўшимча мен британия фуқаросиман, шунинг учун мен сизнинг саволларингизга консулнинг иштирокисиз жавоб беришдан бош тортаман.\n– Fuck санларни консуллариннгга, бу ерда биз бормиз, ва биз сизни қамашимиз мумкин. Буни англайсизми?\nБуни у яхши тушунарди. Улар уни уйига, Ўзбекистонга қайтаришлари, у ерда эса уни ватанга хиёнат қилишда айблаб камида ўн беш йилга қамашлари мумкин. Бирдан, терговчининг кайфияти ўзгарди.\n– Аслида, менга барибир… Мен ҳаммасини ёзишим, ҳужжатлаштириб уларни ўзимизнинг КГБга топширишим керак, сизни ишонтириб айтаманки, ярим соат ичида улар ўзбек КГБсининг столида пайдо бўлади. Уларнинг биз билан ҳамкорлик битимлари бор.\nСурайëниг америкалик эри, ҳайдовчи ва бир қанча дўстлари Алишернинг уйига боришганида соат эрталабки уч эди. Марҳум каровотда, оппоқ чойшабга ўралиб ётар, оқ латта билан ўралган бошидаги иккита қон доғи қандай воқеа юз берганидан далолат берарди. Майитнинг чеҳраси чиройли ва осуда эди.\nУ туриб узоқ унга термулди, ва кутди, гўё у хозир ўрнидан туради, ўзига ҳос қув табассуми билан кулиб: «Эй, бу ҳазил эди, қаранглар – мен тирикман» деб айтади. У уни силкитиб, қичқиргиси келарди: «Тур, тур!»\nБироқ унинг акаси тиловат қилаётган Қуръони шариф саси уни хушига келтирди. Фақат шундагина у кўзёшларига эрк берди. У ортиқ ўзини тутиб тура олмасди. Кўксида чидаб бўлмас оғриқ пайдо бўлди. Бу унинг унсиз йиғлаётган руҳи эди. У қайғу эзиб ташлаган онани кўрди ва уни бағрига босди. Улар бирор сўз айтишмади, узоқ ва маҳкам қучиш билан улар бутун дардларини айтишарди.\nКейин унинг ўн саккиз ёш хотини келиб унга ёпишди: ”Опа, биз нима қиламиз энди?” Кўзёшлар тўхтади, бироқ руҳ Қуръонга ҳамоҳанг йиғларди.\nСурайё тирик юрганидан уяларди. У бир ойдан сал илгари, Маккага ҳажга кетган, умумий дўстлари бўлмиш ёш имом автоҳалокатда вафот этганида, елкама елка туриб йиғлашган, бир бирини қўллаб, ўз курашларини давом эттиришга аҳд қилишганди . Улар учта эдилар, кейин иккита қолишди, энди у – ёлғиз.\n”Мен видолашмасдан кетмайман. Мен дафн маросимида қоламан”, – деди Сурайë эрига қатъий. Эр эса хотини билан бахслашиш нималигини яхши биларди. Уйларига қандай қайтишганини у эслай олмайди, улар нарсаларини қандай йиғиштиришди, ухладими, ухламадими эслай олмайди.\nУнинг уйига улар дафн маросимида қолиш қарори билан келишди. У хонага кирганида, унинг дўстлари зудлик билан шаҳарни тарк этиши кераклигини маслаҳат беришди. Уни Ўзбекистонга топшириш ҳақида буйруқ келганди.\nПолициячилар уни алдашмаган эди – улар ахборот алмашишар ва ўта унумли ҳаракат қилишарди.\nУ тинчгина тиловат қилди¸ унинг онасини қучди ва қайтди. «Қиёматда учрашамиз, укагинам, бироқ бу ҳаётимда мен курашимизни давом эттираман».\nШоҳида Ёқуб – мустақил журналист Лондондан Uznews.net учун


Ака-ука фирибгарлар озодликдан маҳрум этилди\n12:47 / 13.12.2016\nОдилбек Обидов (исм-фамилиялар ўзгартирилган) муқаддам икки марта судланиб, ҳаётнинг аччиқ сабоқларидан хулоса чиқармади. Аксинча, жиноятчиликнинг қоронғу кўчаларига ўз жигари, укаси Оғабекни ҳам етаклади. Шофиркон тумани Мирзоқул қишлоқ фуқаролар йиғинида рўйхатда туриб, Зангиота туманида истиқомат қилаётган ака-укалар товламачилик, фирибгарлик кун келиб юзларини қора қилиши мумкинлигини ўйлаб ҳам кўришмади.\n“Ҳуқуқ” газетасининг ёзишича, киракашлик қилиб юрган Оғабекнинг машинасига чиққан қашқадарёлик Муҳаммад Абулов улфат одам чиқиб қолди. Йўл устидаги ошхонага кириб тушлик қилишди. Дастурхон бошида, спиртли ичимлик таъсирида оға-ини ҳам тутинишди. Бу ишончни суиистеъмол қилган Оғабек “мижоз”нинг чўнтагидан 600 минг сўмлик қўл телефони, 4 миллион 800 минг сўм нақд пулга қўшиб, унинг ҳайдовчилик гувоҳномасини ҳам яширин равишда ўмарди.\nҚилмиши ҳақида акасига мақтаниб гапирган Оғабек Одилов навбатдаги жиноятга қўл урди. У М.Абуловга тегишли ҳайдовчилик гувоҳномасига ўзининг фотосуратини елимлаб, ҳатто исм-фамилиясини ҳам ёзиб қўйди. Ушбу қалбаки ҳужжат билан Тошкент кўчаларида “Spark”ни бошқариб юраверди.\nАка-укалар қармоғига илинган Маҳзуна эса боши берк кўчага кирганини англаб етганида анча кеч бўлган эди. 2015 йил ноябрь ойларида Одилбек Обидов гўё Маҳзуна Тўраева билан бир тўшакда бўлган пайтидаги фотосуратлари борлигини, бу суратларни унинг оила аъзоларига ва интернет тармоғи орқали тарқатиши мумкинлигини айтиб, аёлдан пул талаб қилади. Улар шу тариқа М.Тўраева учун сир сақланиши лозим бўлган маълумотларни тарқатиш билан қўрқитиб, қабиҳ ниятни товламачилик орқали амалга оширишади.\nАёллик шаъни, ор-номуси топталишини ўйлаган М.Тўраева ака-укага 2016 йил март ойи ўрталарида 3000 АҚШ доллари ва 600 минг сўм пулларни беради. Орадан озроқ вақт ўтиб М.Тўраевадан яна 1000 АҚШ долларини қўлга киритган товламачи ака-укалар узоққа бора олмадилар.\nСуд ҳукмига кўра, Одил Обидов 8 йилга, Оғабек Одилов эса 7 йил муддатга озодликдан маҳрум этилдилар.\nсуд қамоқ фирибгарлик жиноят


Қўшкўпирда пахтани қўшиб ёзишнинг олди олинди | Qalampir.uz\nҚўшкўпирда пахтани қўшиб ёзишнинг олди олинди\nЖамият\t09 Октябрь 2019 19:02 1906\nПахтани қўшиб ёзиш иллати ўзининг узоқ йиллик "тарихи"га эга. Бу ҳолат деярли ҳар йили пахта йиғим-терим мавсумида кузатилади. Кимдир заводга пахта топшираётганда, яна бошқаси ҳисобот бераётганда, хуллас қўшиб ёзишлар ҳар доим бўлиб келган.\nЎзбекистон Бош прокуратураси ҳузуридаги Департаментнинг Хоразм вилояти бошқармаси ходимлари томонидан ўтказилган тезкор тадбирда Хоразм вилоятидаги "Қўшкўпир пахта тозалаш" АЖ мансабдор шахслари "С.Р." фермер хўжалиги раҳбари О.К. ва бошқалар олдиндан тил бириктириб, жамиятга кирим бўлган 2 минг 490 килограмм пахта хом ашёсини қайта жамиятга топшириш учун олиб кирган вақтда ашёвий далиллар билан ушланган.\nҲозирда ҳолат юзасидан "Қўшкўпир пахта тозалаш" АЖ мансабдор шахслари, "С.Р." фермер хўжалиги раҳбари О.К. ва бошқаларга нисбатан Жиноят Кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.\nқўшиб ёзиш Қўшкўпир\n08 Август 15:49 70639\n08 Август 14:38 52113\n09 Август 14:27 50663\n10 Август 15:09 41549


Кувгин (романнинг давоми). - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nЖурнал Ҳаракат №3 (14) 1998. Адабиёт\nЖахонгир Мухаммад. - Кувгин (романнинг давоми).\nЙулдошнинг гапига ишонди. Чунки бу бинода ишлаётганлардан икки нафарига ишониш мумкин булса, булардан бири Йулдош, деб уйларди бир пайтлар. Урусиятдан жумхуриятга келган “тозаловчи”ларнинг кармогига тушган инсонлар орасида Йулдош хам бор эди. Ушанда Йулдош вилоят ижрокумида умумий ишлар булимининг мудири эди. Шахар партия кумитасида аъзоликка кабул килинувчилардан пора исталганини мажлисда айтиб куйгани учун кучага кувилди. Миртемир уни анчадан буён танирди. Йулдош комсомол кумитасида тшлаб юрганида вилоят рузномасига хат-хабар олиб келарди. Хамма вакт тиржайиб турадиган, буйни эгик бу йигитчага доим ёрдам кулини чузарди. Сузларидан халол, пок, виждонли йигитга ухшарди. Хукук олийгохини битиргани учун сиёсатдан унча-мунча хабари бор эди. Ишдан кувилгандан кейин икки йил адолат излади. Бош сукмаган идора, такиллатмаган эшик колмади. Бу орада Миртемир жумхурият рузномасига ишга утди. Бир куни Йулдош унинг хузурига келди\n- Биз ишонган кайта куриш “айта куриш”, яъни гап экан. Хамма тепадан келган “мехмон”лардан куркади. Ким билан гаплашмайин “Сиз хаксиз, лекин кулимиздан хеч нарса келмайди”, деб айтади - деди.\nЙулдошнинг шаъмадор гапи Миртемирга таъсир килди. Вилоят рузномисида уни химоя килиб ёза олмас эди. Бу ерда хам мушкул, деб уйлади. Газетамизнинг бошида тепадагиларга хушомадгуйлик зарурияти тугилса анконинг уругини хам топиб келадиган киши утирибди. Ёзганим билан сахифадан олиб ташлайди. Балки сахифага етиб хам бормас, лекин бу йигитнинг энг сунги умиди бу. Кузлари махзунлик калъасига айланибди, ранги сулиб, кадди эгила бошлабди. Унинг урнига бошка одам булганда тунини елкасига ташлаб, бирор жойда ишлаб юраверарди. У чекинмади. Нима булганда хам унинг култигидан кутариш керак. Миртемир хаёлларини тизгинладида, Йулдошнинг икки сумкага сигган когозларини кулига олди.\n“Бир инсон такдири” сарлавхали маколаси тайёр булганда, бош мухаррир уринбосари Журабой ака уни табриклаб:\n- Бу “мехмон”ларимизни типир-латадиган илк макола. Бугунга кадар хеч ким уларнинг мушугини “пишт” деган эмас. Лекин “домла” бу маколанинг чикишига изн бермайди, - деди.\n- Сизга ёккан булса, балки “домла”га хам ёкар, - деди Миртемир.\nУлар бош мухаррирни “домла” дейишарди, чунки бош мухаррир Майизов илгари дорулфунунда дарс бергани учун уни тахририётда хамма шундай деб атарди.\nЖуравой ака маколани олди-да, Майизовнинг котибига берди. Бир хафтадан кейин Майизов Миртемирни чакирди. Майизов хул утинга ухшарди, устидан керосин сепсангиз бир неча сонияда гувиллаб ёнарди-да, кейин тутай бошларди. Унинг гувиллаб ёнишидан туташи ёмон эди. Чунки кузларни ачитиб юборарди.\n- Хов укам, бошинг нечта сенинг?! - Майизов Миртемирни сенсираб гапираркан, у хафа булмади. Чунки бир пайтлар дорулфунунда дарсга кирганида хаммани “сен”сираб гапирарди ва бунга Миртемир хам куникканди. Майизов одати буйича ёши узидан катта булса-да уринбосарини хам сенсирарди, чунки уларни талаба урнида курарди.\n- Домла..., - Миртемир нимадир сурамокчи булди.\n- Домлангнинг уйи куйсин!... - Майизов Миртемирнинг сузини кесди. - Хозиргина Марказкомдан келдим, Раънохон опанг газетамизга ташаккур билдирди. Нима сен бошимиздан кайнок сув куймокчимисан? Юкоридан келган хар бир мехмон халол, виждонли, бизга яхшилик истаб келган. Уларнинг минг марта текшириб бир марта юборишган. Олдинги окахонларинг хаммаёкни сичкон уя килиб, талон тарож этишди. Худого шукур, марказдан юборилганлар адолат калавасининг учини топиб беришди...\nМайизов тутай бошлаганди. Бу камида кирк беш дакика давом этишини Миртемир яхши билпрди. Лекин, нима булганда хам домла-да. Икки дарсни кушиб бирданига тугатди.\nМиртемир Журабой аканинг хузурига келганда, уни ках-каха билан каршилади.\n- Домла яхши одам, икки дарсни кушиб юборади. Талабасини лимон деб уйлайди. Эзаверади, эзаверади. Хечкиси йук, уч кундан кейин таътилга кетаяпти, ана ушанда маколани чикариб юборамиз, - деди.\nМиртемир Раънохон опадан олгинган ташаккурнома сабабини энди англади. Демак, бош мухаррир Марказком кумита котиби Ръно Саъдуллаевадан таътилга изн олган.\nХуллас, кун ботди ой чикди бир кун эрталаб газета сахифасида Миртемирнинг маколаси куринди. Бу макола унинг бошида чакилган ёнгокка айланди. Хар тарафдан тошбуронга тутишди. Вилоят партия кумитасида ишлаётган ва Йулдошни бадарга этган “мехмон” Николай Филлипов башарасидаги никоб йиртилганидан талвасага тушганди. Кул остида ишлаётган Неъматжон Махмудовга шикоят ёздириб, Комфирка иккинчи котиби, “бош тозаловчи” Радишчевдан “Мухбирнинг кимлиги урганилсин” деган хукм чикартирди. Ушанда Неъматжон Махмудов Миртемирнинг хузурига келди.\n- Менга ёз дейишди, ёздим. Биламан, Йулдошга нохоклик килинди. Лекин у хам яхши одам эмас. Комсомолда иккаламиз бирга ишлаганмиз. У ижрокумга утгандан кейин орамиздан кора мушук утди. У мажлисда туман партия кумитасидагилр пора олишади, дер экан, максади порахурликни фош этиш эмас, балки мени у ердан четлашиш эди, - деди.\n- Нима булганда хам пора олинган, бу исботланди, - деди ушанда Миртемир.\nКомфирканинг топшириги билан уч томондан тафтиш гурухи тузилди. Миртемирни “Бобоси босмачилар билан алокадор” деб айблай бошладилар. Партия комиссияси эса “Бир пайтлар отаси камалган” деган бахонани рукач килди. Ички ишлар бошкармасида “Машина олувчи одамга ёрдам килган” деган айбни уйлаб топишди. Хар кун даханаки жанг, хар кун асаббузарлик. На уйда, на кучада халоват. Нихоят турт ойлик текшир-текширишдан кейин партия кумитасида мухбир масаласини мухокама килишга мажлис тайин этилди. Мажлисни янги тайинланган котиб Назиров бошкарди.\n- Мухбирда айб йук, - деди у.\nБу гапни айтган Назиров балога колди. Энди уни текшира бошладилар. Назирав Московга кадар борди ва Йулдошни ишга тиклади. Шундан кейин Миртемир Йулдош билан якин дуст булиб колди. Бир-бирининг уйига бориб келадиган булишди. Миртемир депутатликк сайланганда Йулдош унинг атрофида гирдикапалак эди. Пойтахтдан шахарга кайтса, албатта каршисида Йулдошни курарди.\n- Юртимизда озодлик, бирлик, эрк галаба килади, демократия карор топади, - дерди у хар сафар.\nМана бугун Миртемир унинг хузурида. Унинг хонасига киришдан олдин, йулда Пулабой Рашидовичга рубару келиб колди.\n- Олий Кенгаш раёсатининг карори келди, икки кун булди. Машина юриб кетди, - деди у киноя билан.\nЙулдош булса “Хабарим йук” деяпти. Балки ростдан хам бехабардир? Э, йук, умумий ишлар булимининг мудири кандай килиб хабарсиз колади? Ахир барча хат-хужжат унинг кулига келиб тушади-ку? Ёки Пулабой Рашидов уни чучитиш учун шундай деди-ми?\nМиртемир Йулдошнинг хонасидан чикар экан:\n- Агар бир нохуш хабар эшитсам, албатта Сизга етказаман, - деди доимий тиржайишини канда килмай.\nМиртемир узи сайланган туманга келди. Хоким Келдиёр Исроилов тинимсиз сигарет чекабошлади.\n- Хонангизда биров сигарет чекса рухсат бермас эдингиз, энди узингиз бошлабсиз-ку? - деди Миртемир.\n- Э, уша кундан бошлаб чека бошладим, - деди Келдиёр.\n- Кайси кун?\n- Сиз хаккингизда масала кутарилган кун-да!\n- Мени депутатликдан чакириб олиш масаласини бирор бир ташкилот ёки бирор кишлок ахли кутарди-ми? - киноя билан суради Миртемир.\n- Кизиксиз-а, туман ахли сизни мендан хам яхши куришади-ку!\n- Ундай булса масала каердан кутарилди? - атайлаб саволини такрорлади Миртемир.\n- Иккаламиз дустмиз, гап шу ерда колсин, - деди Келдиёр - Мени Пулабой Рашидович чакирди. Унга “Катта”нинг узи сим кокипти. Бу нарса бизга обру келтирмаслигини, халк нотугри тушунишини айтдим. Узок гаплашдик. Нихоят: “Бупти, сиз таътилга чикинг. Узимиз бажарамиз”, деди. Ариза ёздим, кул куйди. Гапнинг очиги хурсанд булиб кетдим. Сизни менинг кулим билан улдиришмокчи эдилар. Олдинги хоким билан канча олшганингизни бутун жумхурият курди. У хоинн туманимиз бошидан узоклаштиргунча канча азоб чекдингиз. Буни халкимиз унутмади. Шу боис Пулабой Рашидовичга “Таклифимизни халк кулламайди” деб айтдим. У кулди-да, качондан буён халкдан сурайдиган булиб колдингиз”, деди. Туманга етиб келмасимдан оркадан Алибой Мардиев ва Йулдош Сувоновлар етиб келишди. Мана шу хонада утириб халк номидан талабнома ёздик, кейин карор матнини хозирладик, ундан кейин пойтахтдан бу масалани куриб чикишни илтимос килиб хат тайёрладик. Йулдош Сувонов менинг машинамда пойтахтга олиб борди ва уша куниёк у ерда чикарилган карорни олиб кайтди...\n- Ким, ким?! - Миртемир титраб кетди.\n- Умумий ишлар мудири Йулдош Сувонов. Илтимос, узига айтманг, “Биз Миртемир билан дустмиз, энди менга хам ёмон куз билан карашади”, деяётганди.\nКелдиёрнинг колган гапи Миртемирнинг кулогига кирмади. Чунки унинг кулоклари олдида бошка бир хайкирик жаранглаётганди.\nЙулдош! Кани сенинг виждонинг, иймонинг?! Кани курашчилигинг?! Сендаги дустлик рухи каерга йуколди?! Сенинг номинг бугун киличга айланди. Тафаккурим, карашларим, ишончимни чил-чил айлаган килич!\nЙулдош! Мен бу тумандаги дехкон, бригадир, хатто мана бу хонага келиб сенинг гувохлигингда карорга имзо оттирилган раисдан хафа булмайман У кураш нималигини, азоб-укубат нималигини, уйкусиз тунлар, адолат, хакикат йулида жон фидо килиш нималигини ё билади ё йук... Уни манкурт холига солишган, хам овози бор, хам овози йук. Гапиради-ю гапиролмайди, уйлайди-ю фикрларини калбига кумади. Изтироб чекади-ю изтироби билан бирга коврулади. Лекин сен-чи?!\nЙулдош! Ман Мардиевдан хафа булишга хакли эмасман. У ун йиллар давомида суд раиси булди. Бу унинг оддий хаёт тарзи, дунёни пул деб бахолади ва уз мезонига кура тугри килди. Бугун вилоят хокимининг биринчи уринбосари. У хали узок манзилларга етиб боради. Собик бош вазирни депутатликдан кувишда “машъал”га айланди. Лекин хеч ким билмайдики, Хайрулло Саидов узи ариза ёзиб депутатликни тарк этди. Мардиевлар эса уни “карсаклар” билан чакириб олишди, унинг урнига узи депутат булди. Мен ундан ранжимайман. Ифлос жамиятнинг энг ифлос чуккиларида юрган бундай “аклли” кишилардан хафа булиш ахмокликдир.\nЙулдош! Мен бугун Пулабой Рашидовични хам кечирдим. У хам бир жаллод. Хукм келса, отасининг бошини кесади. У кондан, жирканчликдан сесканмайди. Унинг хаёт тарзи бу. Аммо унга хам рахмим келади, чунки бир кун шу “Катта”нинг узи унинг бошини узади. Шохларнинг жаллодларри хеч качон омон колмаган. У бугунги гунохлари хакки уз кукумдоридан жазо олади.\nЙулдош! Мен хатто Келдиёрдан хам хафа булолмайман. У хам узига хос шахс. Лекин хеч нарсани яширмасдан борини айтди. Уз виждони олдида пок. Хатто “Мен карши чикиб ишни ташлаб кетсам хам, барибир Сизни депутатликдан чакиришади. Чунки бу халкнинг иродаси эмас, бу “Катта”нинг иродасидир. Карор аллакачон чикарилган”, деди. У писмик эмас, у максадини яширмайди. Илгари келганимда эшикка кадар кузатиб куймаган бу йигит, бугун мана кучага кадар чикди. Кетишим учун машина бермокчи булаяпти. Утган ой эса учрашувга кечикаётганимизда бинонинг орка эшигидан кочган бу “пахлавон” бугун узини хокисор килиб курсатиш билан уз гунохларини енгиллатмокчи. У мени “дустим”дан алкаяпти. Унинг максади бор: Мени халк хузурига чикармокчи эмас. Сухбатлашиб утирар эканмиз, бошка хонадан кимгадир сим кокди. У балки сен эдинг, балки Мардиевдир. Сунг “Тушунинг, халк билан учрашувнинг фойдаси йук. Факат менга гап тегади. Бутун туман халки кулига курол олиб чикса хам бу харакатни тухтата олмайди. Чунки бу харакат саробдек гап. Каерда куриниб каерда куринмаслиги ноаник. Хозир конунга кура, баъзи когозлар тайёрланмокда, эртага эса “Чакириб олинди, туксон туккиз фоиз халк овоз берди” деган карор ёзилади. Агар эркакчасига айтсам бу хам ёзиб куйилган. Битта иш колди. У хам булса белгиланган кун матбуотда эълон килиш” деди.\nУ хеч нарсани яширмайди. Очикчасига “Сени улдираман” дейди. Улишингни биласан, яна бир неча лахзадан сунг “пак” этиб милтик отилади-ю мангу уйкуга кетасан. Негадир бу котилликдан хафа булолмайсан.\nЙулдош! Хатто уша сенлар сигинган Турабековга нисбатан калбим юмшади. У хам Худога эмас бандага сигинади. “Катта”нинг каршисида хамма вакт боши эгик, тили кисик. Мозорда ётган онасини, уйида утирган хотинини хакоратласа хам жим тураверарди. У худди лавозимларини пуллагандек уз боласини осонгина сотиб юбориши мумкин. Унда на фикр ва на калб бор. Унинг виждони пул, иймони мансаб. Эртага “Катта”нинг пайтавасига курт тушса, унинг оёгига биринчи булиб болта урадиган Турабеков булади. Бугун “Катта”нинг сувратини ишхонасига осиб куйган. Кузи кузига тушмаса кунгли жойига тушмайди. Агар масала унинг мансаби билан дахлдор булса, эртагаёк менинг сувратимга хам сигиниши хеч гап эмас. Турабеков, Узоков, Салимовлардан хафа булиш узингни беписанд этиш, хор-зор килиш билан баробар. Улар дунёдаги энг бадбахт одамлар. Уларнинг бу куни бор, у хам омонат, эрталари зулмат, келажаклари эса ёлгиз Худога аён.\nЛекин сен-чи, Йулдош? Сен кимсан? Сансираганимга жахлинг чикмасин. Сен дея Йулдош Сувонов билан эмас, балки Йулдошевлар билан бахс очмок истадим. Сендаги адолатга ишонч качон сунди? Сендаги курашчанлик рухи качон синди?! Сендаги умид дарахти качон чирий бошлади?! Качон?! Агар бор хакикатни англаб, сен хаксизликка куниккан булсанг, демак миллатнинг такдири хавф остида. Чунки миллатни ушлаб турадиган илдизлар унинг ботир, куркмас, хаксуз углонлари.\nТурабековлар, Салимовлар, Марди-евлар... уларнинг сон-саноги йук. Уларнинг ожизлиги, куркоклиги хам боис Туркистонни урислар босиб олди., катлиом килдилар халкни. Улар “Марату”лардир. Ривоятни эсла. “Марату”ларнинг хоинлиги боис миллатнинг тилини кесдилар, шоирларини улдирдилар, ёзувчиларини тириклайин кумдилар, ойдинларини дарбадор этдилар. Шу ойдинларнинг орасидан чиккан “Марату”ларнинг кули билан. “Марату”ларнинг мансабга садокати боис миллионлаб углонларни “босмачи” дея тавки лаънатга кориштирдилар. “Марату”ларнинг одам киёфасидаги шайтонлиги туфайли халкнинг кипригига кулф, кулларига занжир, тафаккурига тиканзор солинди. Лекин “Марату”ларни охир-окибат Чор Россияси хам аямади, дорга осди. “Марату”ларни Ленин кечирмади. Очдан улдирди! “Марату”ларни Сталин отди, лекин Йулдошлар колдилар. Нега? Бу кандай синоат?! Бу кандай сир?! Балки асл “Марату” сенсан, Йулдош!\nЭнди Йулдош Сувоновга икки огиз сузим бор: Сиздан ёрдам сураб борганим йук биродар. Дардлашмок истадим. Сиз бор хакикатни яширсангизда, хамтовокларингиз яширмадилар. Лекин нега яширдингиз? Нега жилмайиб туриб алдадингиз? Сизни кандайдир туйгу кийнокка солдими? Агар бор гапни айтганингизда... Йук, сиз мени яхши билардингиз. Мен мансаб учун дустини сотгганлардан хазар киламан! Рахбарга садокатли куриниб, биродарларидан кечганлар билан сухбат куришдан ор киламан! Шу боис хам яширгансиз, Йулдош Сувонович!\nСиз кулда килич билан мен сайланган туманга боргансиз. Кундага менинг бошим куйилганди, курашлардан иззалаб колганингиз куз олдингизга келди-ми? Икки йил сарсонг саргардон юрганингизни эсга олдингиз-ми? Ёки шу холат сизга килич кутариш учун куч берди-ми? Лекин уша сиз пайтда ёлгиз колмаган эдингиз-ку?\nУх, килични урдингиз! У менинг бошимга эмас, умидимга, ишончимга курашимга санчилди. Мен узимнинг бугунги холатимни енга олмасам, качондир кайсибир Йулдош адолатсиз чоррахада ёлгиз колади. Балки бу холатимни енгсам, мен куллаган Йулдошлар качондир Миртемирларнинг бошини кесар! Курдингизми, нима килиб куйдингиз, Йулдош Сувонович!\nАзалдан кишилар дустларнинг хиёнатидан озор чекканлар. Нафакат кишилар, балки бутун жонзодларни ана шу дард кийнайди. Ёдига “Хонбалик” хаккидаги ривоят тушади.\nЭнди уругдан чиккан икки хонбалик тоза сувда гохида сакраб, гохида “учиб” усишарди. Нохос келган оким улардан бирини уз комига тортди. Уни шур сув - уммонга олиб бориб ташлади. У шиддат билан оркага урди узини, тулкин уни кайта улоктирди. У сув остидан ортга сузмокчи булди, мехнатлари зое кетди. У энди сакраб-сакраб окимга карши суза бошлади. Шариллаб окаётган сув уни тошларга урди, боши зада булди. Яна шур сув - уммонга бориб тушди. У куч туплаб ортга кайтди. Гох тошга урилди, гох ортга улоктирилди.\nВакт унинг фойдасига ишларди. У чиникарди ва куч йигарди, улгаярди. Нихоят у шиддатли окимни, изтироб ирмокларини аста-секин енга бошлади. Узок курашлар, олишувлардан сунг узи пайдо булган мусаффо кулга етиб келди. Сакраб, сув сачратиб уйнади, кувнади, сунг дуст-ёрини кидирди. Излаб-излаб топди. Дусти ундан кочди. У канча якинлашмасин дусти шунчалик кочиб кетаверди. Сунг у катта куч билан узини тошга урди. Улмади. Яна бориб урди. Яна... яна... Уни сув киргокка олиб чикиб ташлади. Шунда дусти хам унинг ортидан бу холни такрорлади.\nБу икки балик колган баликлар фалсафасидан йирокда эди. Думингни ликиллатсанг илгари кетасан, деган коидани кабул этмагандилар. Балки шунинг учун уларнинг номлари Илонбалик эмас, Чутирбалик эмас, уларнинг номи Хонбалик!\nМиртемир тумандан оркага кайтар экан кулини силкаб колган Келдиёрнинг гира-шира киёфаси Йулдошнинг комати билан коришиб кетди. Кишнинг сунг кунларидаги суякларни кемирувчи хирчин шамол деразадан шиддат билан ичкарига урди-ю Миртемирнинг хаёлларини олиб кетди. У машинанинг ойнасини бекитар экан, худди утган кунларига парда тортгандек кунгли бум-буш эди. Бу бум-бушликни тулдирадиган кувгинлар хали олдинда эканлигини сезса-да шу дамда бу хакда уйламасликка уринарди...\n(Иккинчи китоб тугади)


Tesla 2021 йилнинг III чорагида 241 300 та электромобиль сотди. Бу – рекорд\nБу йил бошидан буён сотилган машиналарнинг 66 фоизи демакдир.\nКомпания 2021 йилнинг III чорагидаги автомобиллар савдоси бўйича тўлиқ ҳисоботни эълон қилганича йўқ. Лекин ушбу ҳисоботдан ўрин олган энг муҳим рақамлар аллақачон маълум. Сўнгги уч ой давомида – июндан сентябрнинг охиригача 241 300 та электромобиль сотилган. Бу рекорд автомобил бозоридаги чиплар танқислиги туфайли дунё бўйлаб савдо пасайиб кетган вақтда қайд этилгани айниқса аҳамиятли.\nТаққослаш учун, Tesla йил бошидан буён 367 500 дона электромобиль сотган бўлса, шунинг 66 фоизи битта чоракка тўғри келмоқда. Ички ёнув двигатели билан жиҳозланган анъанавий автомобиллар ишлаб чиқарадиган компаниялар, хусусан, General Motors учинчи чоракда 446 997 дона автомобиль сотган. Кўрсаткич ўтган йилнинг шу даврига нисбатан 33 фоизга камайган. Tesla’нинг ишлаб чиқариш қамрови, омборлари, дилерлари, хизматчилари ва бошқа русерсларини General Motors’ники билан солиштириб бўлмайди.\nАвтомобиль бозоридаги беқарор даврда Tesla’нинг ўзгарувчан бозор шароитларига тез мослаша олгани сабабли электромобиль савдосида кескин ўсиш кузатилди. Чиплар танқислиги бошланиши билан Tesla зудлик билан бошқа ишлаб чиқарувчилар билан ишлай бошлади ва уларнинг маҳсулоти аввалги чиплар билан бир хилда ишлаши учун дастурий таъминотини янгилади.\nTeslaнинг чорак бўйича соф даромади илк бор миллиард доллардан ошди


ПЛАСТИК ЖОНЗОТЛАР КУШАНДАСИДИР… - 10 Июля 2020 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nYakshanba, 09.08.2020, 19:40\nГлавная / Bosh sahifa | Ro'yhatdan o'tish | Kirish\nHush kelibsiz Гость | RSS\nJami saytda: 13\nГлавная / Bosh sahifa » 2020 » Iyul » 10 » ПЛАСТИК ЖОНЗОТЛАР КУШАНДАСИДИР…\nПЛАСТИК ЖОНЗОТЛАР КУШАНДАСИДИР…\nҲар биримиз умримиз давомида бу ўткинчи дунёни тарк этгунимизга қадар ўзимиздан 20-40 тонна чиқинди қолдирар эканмиз. Биз ана шу ҳолатни ўзгартиришимиз мумкин. Йўқ, йўқ, биз албатта, уни ўзгартиришга мажбурмиз!\nҚуйидаги рақамлар осмондан олиб ёзилмаган, балки бу экспертларнинг аниқ ҳисоб-китобларига асосланган.\nЕрга тушган пластик идишлар 300-500 йил давомидагина йўқолиб кетади. Ер сайёрасида ҳар йили 270 000 000 000 та пластик бутилкалар ишлаб чиқарилади. Тренер-консультант Глеб Шулишевнинг «Бир марталик қотиллар» тақдимотига кўра ҳар сонияда 8562 дона бутилка чиқинди қутисидан жой олар экан. Улар эртами ё кечми барибир сув ҳавзалари ва дунё океанига бориб тушади. Океанларда бутун бир «Чиқинди орол»лари ҳосил бўлиб, уларнинг узунлиги сувда бир неча километрларни ташкил қилади. Аста-секинлик билан шўр сув пластикни емира бошлагач, у майда бўлакларга бўлиниб кетади. Сув оқими бўйича ҳаракат қилувчи ҳайвонлар ва ўсимликлардан иборат тирик организмлар билан бирикиб кетади. Ана шундан балиқлар ва денгиз сут эмизувчилари озиқланади. Натижада нуфузли ресторанлардаги кимёвий заҳарланган энг тансиқ балиқлардан тайёрланган овқатларни истеъмол қилган мижозларнинг танасида ана шу пластик заррачалар тўплана бошлайди.\nЯна бир деталга эътиборингизни қаратиш зарур. Бу уларнинг турли ранглардаги қопқоқчалари бўлиб денгиз қушлари кўпинча адашиб балиқчалар ўрнига палапончаларини ана шу қопқоқлар билан боқяпти, соддагина палапончалар уларни истеъмол қила-қила, ошқозонлари пластикка тўлиб қолгач, бир азобда ҳалок бўлишмоқда. Ҳар йили миллионга яқин қанотли ҳамроҳларимизнинг қотили жоҳил одамларнинг хатоси туфайли десак хато бўлмайди.\nСоғлиқ учун зарарли бўлган яна бир кимёвий бирикма бисфенол (ВРА) АҚШ, Канада, Туркия ва Евроиттифоқ мамлакатларида тақиқланган. Унинг хавфлилиги шундаки, аёлларнинг эстроген гормонлар тузилишига ўхшаш бўлиб, организм уни билмасдан «ўзиникидай» қабул қилади, шу вақтда маккор душман организмда тўпланади ва мияга, бола туғилиш функциясига салбий таъсир қила бошлайди, онкологик касалликларнинг пайдо бўлиши ва она қорнидаги ҳомилада Дауна синдроми пайдо бўлишига худди шу нарса сабабчи бўлади.\nАгар эътибор берган бўлсангиз охирги йилларда Дауна синдроми билан туғилаётган «қуёш» болалар жуда кўпайиб бормоқда. Дунё бўйича ўлим миқдори саратон касаллиги ҳисобидан қайд этилмоқда.\nБуларнинг барчаси табиатга шафқатсизларча муносабатимизга жавоб албатта.\nБисфенолнинг ўша машъум бутилкалар билан қандай боғлиқлик жойи бор деб сўрарсиз? Бу кўпинча одамлар сезмаган ҳолда содир бўлади. Масалан, машиналарда бутилкали сувларни ташиш вақтида улар критик ҳолатдаги ҳароратда қизийди. Ана шу вақтда бисфенол бутилкадан ажралиб чиқа бошлайди. Сиз тозаланган сувдан ичяпмиз, деб ўйласангиз катта хато қиласиз. Чунки сиз суюқ заҳарни ичаётганлигингизни ҳатто сезмайсиз ҳам. Жуда кўп экспертлар машҳур фирмаларнинг бутилкалардаги сувлари оддий водопровод суви билан тўлдирилганлигини бир неча бор исботлаб беришган. Йилига пластик бутилкаларни ишлаб чиқариш учун 17 миллион баррел нефт сарфланар экан. Ҳар бир бутилкани ишлаб чиқариш жараёни учун уч баравар кўп сув сарфланади. Бутилкалик сув учун тўловнинг 90 фоизини уни ишлаб чиқарилган идиши ва 10 фоизгинаси эса ичидаги сув учун амалга оширилади.\nКатегория: FOYDALI MASLAHATLAR / MASLAHATLAR / ФОЙДАЛИ МАСЛАХАТЛАР / МАСЛАХАТЛАР | Ko'rildi: 54 | Qo'shdi: #xabarlar, #news, #newsuz, #habarlar, #Yangiliklar, #ahborot, #Yangilik, #новости, #uznews | Reyting: 0.0/0\n1) Dildora Niyozova - Hamdu sanolar\n2) Shohruhxon - Ilk sevgim\n3) Yusufxon Nurmatov - Chiroyligim (Slow version)\n4) Farrux Hamrayev - Yo Rasululloh\n5) Dildora Niyozova - Popuri 2020\n6) Ziyoda va Zohid Rixsiyev - Qora atirgulni eslayman (MashUp)\n7) Manzura - Yondi yurak (Solo version)\n8) Yusufxon Nurmatov - Shunchaki (cover Shahzoda)\n9) Jamshid Abduazimov - Gulim\n10) O'ktam Kamalov - Toshkentchasiga\n«Коронавирусда пуфак шишириш мумкин эмас». Нафас гимнастикаси бўйича мутахассис тавсиялари\nКимларга қовун ейиш мумкин эмас?\nКардиолог коронавирусдан тузалиб чиққанларга қандай витаминлар зарурлигини маълум қилди\nКомпьютерда кўп ишлайдиганлар орттирадиган касалликлар ва уларнинг олдини олиш чоралари\nАёллар ўқимасин! Эркаклар учун зарур тиббий текширувлар\nҚаримаслик сирлари: ёши улуғ инсонлар қандай овқатланиши керак?\nИситмани туширувчи мева ва сабзавотлар\nҚалампирмунчоқ ангина ва ҳиқичоқни бартараф этади\nАсал ва долчиннинг шифобахш хусусиятлари\nЮрак хуружи хавфининг кутилмаган аломатлари\n« Iyul 2020 »


ҲОЗИРЧА ЎЗБЕКИСТОНДА ОАВ “ТЎРТИНЧИ ҲОКИМИЯТ” ДАРАЖАСИДА ЭМАС — Ishonch Gazetasi\nдейди “Америка овози” мухбири Навбаҳор ИМОМОВА\n“…АҚШ Конгрессида йиллар давомида менга айрим қонунчилар, вакиллар ва сенаторлар, Ўзбекистон ҳақида гапира олмайман ёки Марказий Осиё ҳақида аниқ тасаввурим йўқ, деб келган. Мен уларга одатда: “Нега? Сиз ахир бу минтақага нисбатан сиёсатни назорат қиласиз? Уни белгилашда муҳим ўрин тутасиз”, дейман. Айримлари уялиб, Ўзбекистон ва минтақани ўрганиб, кейин интервью берган пайтлар бўлган. Ишимиз шуниси билан янада қизиқ. Суҳбатлашишга қарор қилган одамлар сизга профессионал сифатида ишониши керак. Шундагина улар сизга муносиб суҳбатдошга айланади”.\n“Журналистнинг иши – одамларни хурсанд қилиш ёки уларнинг кўнглини кўтариш эмас”\nАҚШда яшаб, дунёдаги энг йирик ахборот марказларидан бири – “Америка овози”да фаолият юритаётган юртдошимиз, журналист Навбаҳор Имомовага бир нечта саволлар билан мурожаат қилдик. Гарчи океан орти – Америка биздан минглаб чақирим йироқда бўлса-да, бугунги тезкор ахборот замонида суҳбат қуриш ва саволларга жавоб олиш муаммо эмас.\n– Ўзбек қизи, ўзбек фарзандининг “Америка овози”да фаолият юритаётгани эътиборли. Сир бўлмаса, ушбу телерадиоканалга ишга кириш жараёнингиз қандай кечган?\n– Америкага 2001 йили магистратурада ўқиш учун келган эдим. АҚШ Давлат департаменти грантини ютиб, Индиана штатидаги Болл давлат университетига ўқишга кирдим. Журналистика ва сиёсатшунослик соҳасида энди тахсилни бошлаганимда, АҚШда 11 сентябрь воқеалари юз берди. Орадан сал ўтмай, менга “Америка овози”дан телефон қилишди. “Ўзбек хизмати”нинг фаолияти кенгаймоқда, сиз каби кадрлар керак, сизни тавсия қилишди, иш бор” дейишди. Очиғи, бундай таклифлар, ҳар кимгаям, ҳар куниям бўлавермайди. Гап шундаки, тавсияни “Америка овози”га америкалик журналистлар берган экан. Ўзбекистондан яқинда шундай журналист келди, ҳозир Индианада, деб. Танишларнинг, дўстларнинг кўп бўлгани, муҳими, сенга ишонишгани шундай пайтларда қўл келади.\nМен ўзи дастлаб, журналистик фаолиятимни ўз Ватанимда – Ўзбекистон радиосининг “Халқаро ҳаёт” таҳририятида бошлаган эдим. 1990 йилларнинг ўрталари эди. Бу орада грант ютиб, Ҳиндистонда Майсур университетидан бакалаврлик даражасини олдим. У ерда ҳам журналистика ва сиёсатшунослик бўйича ўқидим. Ундан аввал икки йил Ўзбекистон Давлат жаҳон тиллари университети талабаси эдим. Шу университетнинг Халқаро журналистика факультетида ҳам дарс берганман. Кўп эмас, бир йил, лекин бир умрга арзигулик тажриба бўлган. Ажойиб даврлар эди…\nҲам ўқиб, ҳам ишлаш осон эмас, албатта. Журналистикада ўқиш ишлашга ундайди, бу аниқ. Қолаверса, бу инсон табиатига ҳам боғлиқ. Мен қишлоқда, далада, катта бўлганман. Тиним билмаслигим шундан, деб ўйлайман. Катта оиладанман, тўққиз фарзанднинг саккизинчиси. Раҳматли ота-онам жуда меҳнаткаш, заҳматкаш инсонлар эди. Ҳаммамизни ўқитишди, йўлимизга тўсиқ қўйишмади. Орзуинг кетидан интил, дейишди. Шундай қилдим. Ҳар қандай қийинчиликка табиий ҳол деб қарайман.\n“Америка овози”га Индианадан материаллар бериб турдим, ўқишни битиргач, Вашингтон шаҳрига кўчиб ўтдим ва тўлиқ ставкага ишга олиндим. ТВ дастурлар бошлайлик, деб катта лойиҳага қўл уриб, АҚШда қолиб кетдим. Қайсидир маънода шу ташкилотда илдиз отдим. 2016 йилда Гарвард университетига ўқишга кирдим. Шундан буён ишдаман.\nШу ўринда бир масалага эътиборингизни қаратсам: сизга карьера эмас, иш ўрни таклиф қилинади. Карьерани эса сиз ўзингиз яратасиз. Ҳар қандай ишни севимли ва муваффақиятли фаолиятга айлантириш-айлантирмаслик – ўз қўлингизда. Имкониятларни ҳам ўзингиз кашф этасиз, очасиз. Фақат кўп тер тўкиш керак. Бирор ерда сиз истаган ҳамма нарса муҳайё эмас. Умуман, журналистларни ҳеч бир жойда “қучоқ очиб” кутиб олишмайди. Лекин биз қаерда ва қачон керак эканимизни билишимиз керак. Бу чексиз меҳнат дегани. Ишимизда ҳар кун – янги синов.\n– Ҳа, АҚШда яшайсиз ва юртимизда содир бўлаётган воқеаларни ёритиб борасиз. Турли давлат ва жамоат арбоблари, таниқли инсонлар билан интервьюлар уюштирасиз. Уларни ташкил этишда нималарга таянасиз?\n– Ҳаммаси, вақт ва имкониятга боғлиқ. Биринчидан, ким нимага масъул эканини яхши билиш керак. Ким сизга қандай маълумот бера олади? Аслида энг муҳим ва қизиқ информацияни сизга “юқорида ўтирган” одам эмас, парда ортидаги шахслар, саҳнадан четда турганлар беради.\nКим билан нима учун гаплашмоқчи эканингизни унга тушунтира олишингиз керак. Асло ялинмаслик керак. Аммо бу интервьюдан унинг ўзи ҳам манфаатдор эканига ишонтириш лозим.\nСуҳбатлашиш суҳбатдош билан шахмат ўйнашдек гап. Унинг интеллектуал кнопкаларини босишни билиш керак. Қайси бирини ва қачон? Бунинг йўлини топиш лозим. Интервьюда одамлар журналистлардан суҳбатдошни “бурчакка тиқиш”ни кутишади. Аслида суҳбатдошни “гапиртира” олиш керак, токи у очилсин, сизни қизиқтирган мавзуларда мушоҳада юритсин, яъни бу одамдан таҳлилий маълумот, аниқ фикр ва мулоҳаза олайлик. Ундан эшитганларимиз тасаввуримизни бойитсин, муаммо ва масалаларни тушуниб, уларга ечим қидиришда ёрдам берсин. Томошабин маънавий ва информацион озиқа олсин. Мен ҳар бир мулоқотга шундай ёндашаман.\nИнтервью берадиганлар бу интервьюнинг аҳамиятини тушунишини хоҳлайман. Масалан, АҚШ Конгрессида йиллар давомида менга айрим қонунчилар, вакиллар ва сенаторлар, Ўзбекистон ҳақида гапира олмайман ёки Марказий Осиё ҳақида аниқ тасаввурим йўқ, деб келган. Мен уларга одатда: “Нега? Сиз ахир бу минтақага нисбатан сиёсатни назорат қиласиз? Уни белгилашда муҳим ўрин тутасиз”, дейман. Айримлари уялиб, Ўзбекистон ва минтақани ўрганиб, кейин интервью берган пайтлар бўлган. Ишимиз шуниси билан янада қизиқ. Суҳбатлашишга қарор қилган одамлар сизга профессионал сифатида ишониши керак. Шундагина улар сизга муносиб суҳбатдошга айланади.\nҲар бир суҳбат ўзига хос лойиҳа. Мақсад, талаб, амалиёт ва моҳият ҳақида ўйлаш жоиз. Билим ва тушунча билан бирга кучли эшитиш қобилияти зарур, яъни эътибор билан тинглаш. Ҳар бир интервьюни ташкил этишдан то уни эфирга узатишгача, мана шу омиллар устун туради.\n– Кўплаб ватандошларимиз бугунги кунда турли мамлакатларда, жумладан, Америкада яшайди. Юртимиздан борган аксарият фуқаролар Ватанига қайтгиси келмайди. Ўша ерда ўқиб, оила қуриб, ишлаб қолиб кетади. Бунга уммон ортидаги фаровон ҳаёт сабабми ёки бошқа биз билмаган жиҳатлар ҳам борми? Бу борада ўзингизнинг режаларингиз қандай?\n– Биринчидан, инсон борки, имконият истайди. Ўз орзулари ушалишини хоҳлайди. Кимнингдир орзуси Ватан билан боғлиқ, кимникидир ташқи дунё билан. Кимнингдир орзу-ҳавасида буларнинг ҳар иккиси мужассам. Четда юрганларнинг ҳаммаси ҳам “фаровон ҳаёт” кечиряпти, дея олмаймиз. Ҳамма ҳам хорижда ўрнини ва бахтини тополмайди. Бахт деганда ҳаётидан қониқиб яшашни назарда тутаяпман. Қолаверса, хорижга чиқиб кетганларнинг ҳаммаси ҳам хоҳлагани учун шундай қилмаган. Америкада яшаётганларнинг, бошқа жойлардаги ўзбекистонликлар сингари, ўз тарихи бор, ҳар бирининг. Уларнинг номидан гапирмаган бўлар эдим. Дастурларимизда ёритиб келаяпмиз. Ватанга қайтишни хоҳлаган, бунга ҳаракат қилаётган ватандошларимиз жуда кўп. Ишлари чигал, йўлларида тўсиқлар, шунингдек, ватандаги вазиятга ҳали тўла ишонмаслик ҳамда органларга нисбатан қўрқув – булар жуда муҳим омиллар.\nМен эса шукрки, Ватанимиз – Ўзбекистонга келиб, кетиб юрибман. Икки дунё орасида яшашнинг ўз завқи бор, қолаверса, синовлари ҳам. Бу ерга бутунлай кўчиб келиш ҳақида ҳозирча ўйлаётганим йўқ. Лекин бир оёғим шу ерда бўлишини истардим. Икки мамлакат орасида, қитъалар оша фаолият юритаётан журналист сифатида Ватанимизга, халқимизга кўпроқ фойдам тегаяпти, деб умид қиламан. Юрагимнинг бир қисми Ўзбекистонда, бир қисми АҚШда. Мен бир жойга боғланиб қолсам, зерикаман. Баъзида қанийди, дунёнинг ҳар бир давлатида яшаб чиқсам, ишлаб кўрсам, дейман. Бу қийин, албатта. Лекин орзуларимиз кетидан интилишга ҳақлимиз.\n– Сизнингча, бундан уч йил олдинги Ўзбекистон билан бугунги мамлакатимизни журналист нигоҳи билан солиштирганингизда қандай ютуқ ва муаммолар кўзга ташланади? Умуман, бугун Ўзбекистон ҳақида АҚШ сиёсатида қанақа фикрлар ҳукмрон?\n– Ўзбекистон аслида узоқ вақт эркин юрт бўлмаган. Ҳозирда жаҳон назарида асталик билан, майда-майда қадамлар билан очила бошлади. Мана шу жараён давом этади, деган умид бор. Очилиш тўхтаса, ўз-ўзидан маълумки, халқаро ҳамжамият билан мулоқот ҳам тораяди. Сармоя оқими камаяди. Ҳозирги ҳолида ҳам инвестиция жалб қилиш осон кечмаяпти, назаримда. Ўзбекистоннинг бугунги раҳбари халқаро ҳамжамият, хусусан АҚШ ва Европа Иттифоқи назарида, ислоҳотчи. Бу – жуда юқори баҳо. Бу баҳони ушлаб туриш қаттиқ ҳаракат талаб қилади. Мақтов ўзига хос босим. Президент Шавкат Мирзиёевни сиёсий ва руҳий жиҳатдан қўллаб, Ғарб Ўзбекистонни ислоҳотлар реал ўзгаришларга етакласин, мамлакат эркин ва фаровон жамият бўлсин, дея ундамоқда.\n2-3 йил олдинги вазият билан қиёсласак, шубҳасиз улкан фарқни кўрамиз.\n–Айтинг-чи, Америка матбуоти ибрат оладиган даражада эркин ва ҳурми?\n– Ҳа, Америка матбуоти ибрат оладиган даражада эркин ва ишончли. Мустақил. Кучли. Интилувчан. Ўткир. Талабчан. Қўрқмас. Самарадор. Ҳар бир ОАВ ўзига хос. Ўз аниқ мақсади, тамойиллари, бизнес тузилмаси, журналистик мактаби, тарихи, содиқ аудиторияси ва фидойи ходимларига эга.\nАмериканинг деярли ҳамма штатларида бўлганман. Журналистика илмини берадиган даргоҳлар ва бу илмни амалиётда қўллайдиган газета-журналлар, телевидение ва радио каналлар, онлайн матбуот билан яхши танишман. Америка журналистларида биринчи навбатда ўзига, соҳасига, ишлаётган ташкилоти ва бераётган маълумотига ишонч ва садоқат кучли.\nЖурналистлар ва медиадан қанчалик нолишмасин, ҳукумат ҳам, омма ҳам ОАВсиз ўзини ва ҳаётини тасаввур қила олмайди. Медиа билан уйғониб, медиа билан уйқуга кетишади. Медиа америкаликларнинг доимий ҳамроҳи. Ишонч ва ҳурмат даражаси, табиийки, гап қайси ОАВ ҳақида кетаётганига боғлиқ.\nАмериканинг ривожида, глобал майдондаги энг қудратли давлатга айланишида, нафақат сиёсий, балки иқтисодий, маданий ва илмий жиҳатдан кучайишида матбуотнинг роли беқиёс. Матбуоти эркин ва мустақил бўлмаганида, Америка Америка бўла олмас эди.\nСиз эътироз билдириб, давлатни корпорациялар, турли манфаатлар бошқаради-ку, дейишингиз мумкин. Лекин бу мамлакатда ОАВ эркин ва мустақилмас, дегани эмас. Журналистлар йўлини топади. Ҳар қандай қийин ҳолатда ҳам Америка журналистикаси ғолиб тараф сифатида намоён бўла олади.\n– Гурунгимиз матбуот ҳақида кетар экан, қуйидаги саволга ҳам ўз муносабатингизни билдирсангиз: ижтимоий тармоқ ва сайтларнинг тезкорлиги ва бошқа сабаблар боис, бугунги кунда газета ва журналларнинг аҳволи олдинги вақтлардагидек эмас. Дунёдаги ривожланган мамлакатлар ичида етакчилардан бири бўлган АҚШда босма нашрларнинг ўрни интернет сайтларидан кам эмас, дейишади. Бунга қандай эришилмоқда?\n– Ким айтди сизга Америкада ва умуман Ғарбда босма матбуотнинг аҳволи тузук деб? Газета ва журналлар тирик, чунки улар энди асосан интернетда. Қоғозда чиқадигани ой ва йил сайин камайиб бормоқда. Манаман деган газеталарнинг даромади кейинги беш йил ичида 50 фоизгача камайган. Маълумотларга кўра, 2011-2018 йилларда АҚШда босма матбуот қарийб 5 миллиард доллар зарар кўрган. 2010 йилда газета ва журналларда 257 минг америкалик ишлар эди. 2016 йилда 184 минг қолган. Интернетга кўчиш бошида иш ўринларининг камайишига олиб келган бўлса, ҳозир янги иш ўринлари пайдо бўлган. Чунки онлайн фаолият жуда серқирра ва қийинчиликларга бардош бера оладиган матбуот мултимедиага айланган. Янги имкониятлар очилиб, замон талабига жавоб берадиган ходимларга талаб кучли.\nАйтайлик, Американинг гигант медиа бизнесларидан бири “Нью-Йорк Таймс” компаниясининг даромади ўтган ўн йилликда 50 фоизга пасайган. Босма матбуот ҳаёт учун курашмоқда, лекин ҳаёт энди информацион, рақамли технология билан чамбарчас боғлиқ. Ҳар бир ОАВ – босма, ТВ, радио, ҳатто онлайн ўзини қайта кашф қилишга мажбур. Акс ҳолда, бозордаги ўрнини бой беради. Газета ва журналлар қоғоздаги шаклини сақлаб қолишга аҳд қилса ҳам, даромади кўпайган эмас. Тираж камайиб бораверади, чунки сизни босма ҳолда ўқийдиганларнинг сафи сийраклашмоқда.\nЎзбекистон, афсуски, бу жараёнлардан ҳам анча орқада. Йўқ, газета шаклидагина қоламиз, десангиз, улкан молиявий таянч керак, шунда ҳам агар етарлича ўқувчи топа олсангиз. Одамлар яхши газета бўлса, ўқийди, деймиз. Балки… Лекин, бу – аксарият ҳолларда хаёл, газета ва журнал жонкуярларининг орзуси. Мамлакатимиз ҳам глобал жараёнлардан четда қолмаслиги табиий. Глобал тенденция эса шуки, одамлар электрон шаклдаги ахборот ва материалларга ўтмоқда. Шунинг учун қисқа муддатда ҳозирги фаолиятни кучайтирган ҳолда, интернетдаги медиа бозорга кирган, ўрта муддатда у ерда ўз жойини топиб, илдиз отган, узоқ муддатда эса илғор технология асосидаги мултимедиа шаклда ишлашни режалаштирган ютади.\n– Шу ўринда яна бир савол: Яхши биласиз, матбуот, журналистика, демак, журналист аввaло холис, одил иш юритмоғи керак. Тўғрими? Аммо… озгина нарсани ҳам бўрттириб кўрсатиш, кўпиртириш, “шов-шув” кўтариш, тирнок остидан кир қидириш, (айб ахтараман деса, кимдан топилмайди!) демакки, нохолислик хорижий матбуот манбаларида тез-тез кузатилади. Жумладан, “Озодлик”да ҳам, “Америка овози”да ҳам. Буни қандай изоҳлайсиз?\n– Журналистлар аввало одамларни қийнаётган, жамият учун долзарб масалаларни кўтариб чиқиши керак. Бизнинг ишимиз – одамларга ахборот бериш ва уларни ўйлашга, фикрлашга ундаш. Бу жараёнда кимдир ёритилган масалани муҳим эмас, деб ҳисоблаши мумкин. Бизнинг вазифамиз унинг аҳамиятини очиб бериш. Буни ҳаммамиз ҳар доим уддалаймиз деб кафолат бериш қийин. Лекин мен ўзим шунга ҳаракат қиламан, ҳар бир материалимда ва дастуримда.\nЎзбекистондан туриб қараганда хориждаги, айниқса ўзбек тилида эфирга чиқадиган телерадио каналлар, ҳудди фақат салбий ҳолатларни кавлаётгандек, айб қидираётгандек туюлиши мумкин, лекин бошқа тарафи ҳам бор. У ёқдан туриб назар солганда, вазият муаммоли кўринаётан бўлса-чи? Бизнинг ишимиз ижобий ҳолатни мақташ эмас, эътибордан четда қолаётган масалаларни ёритиш. Ўзбекистон давлат ОАВларида асосан хушхабарлар кетар экан, бизнинг танқидий дастурларимиз, мақола ва лавҳаларимиз информацион мувозанатни таъминлайди. Мен шундай таҳлил қиламан. “Озодлик” учун гапирмайман, чунки уларнинг вакили эмасман. Лекин “Америка овози”да ҳамиша холисликка интиламиз. Ўзбекистон ҳукумати бирор масалада лом-мим демаган пайтда ҳам мен Тошкентдаги расмийлар ва Вашингтондаги дипломатларга мурожаат қилиб, изоҳ сўрар эдим. Чунки айтайлик, ҳукумат бу борада бирор нима демаяпти, дейиш учун ҳам асос зарур. Биз мунтазам равишда берган “шум хабарлар” ва уларнинг таҳлили ўтган икки йилдан бери Ўзбекистон ҳукумати ва оммаси учун ҳам энг долзарб масалаларга айланди. Масалан, қийноқлар, ҳуқуқбузарлик ва қонунбузарлик ҳоллари.\nЯна бир масала – мажбурий меҳнат билан боғлиқ иллатлар ва туб муаммолар. Демак, бизнинг йиллар давомида берган материалларимиз асосли экан. Бу муаммолар “тирноқнинг тагидан кир қидириб” топилмаган. Бу муаммолар миллионлаб инсонларни қийнаб келгани, давлат сиёсати ва мамлакат иқтисодиётининг ожиз жиҳатлари экани расман тан олинди, ахир. Ўзбекистонда матбуот эркинлиги йўқ дер эдик. Бормиди? Ўзбекистонда ҳукуматнинг халқ дарди билан иши йўқ дер эдик. Бормиди? Ўзбекистонда давлат тилида сифатли ахборот берадиган манбалар деярли йўқ, дер эдик. Бормиди? Буларни сўнгги 2-3 йилдаги муҳитга қараб, қиёслаш мумкин. Ўзбекистондаги ҳақиқатни халқнинг ўзи жуда яхши билади. Эшитиш, тан олиш ҳар доим оғир. Уларни эслатгани, одамлар ўйлагиси ёки шуғуллангиси келмаган масалаларни кўтариб чиққани учун ОАВга лаънатлаш, журналистларга тазйиқ ўтказиш – энг осон йўл. Лоқайдликни оқлаш. Муайян ҳолларда агар журналист кўпиртирса, уни саволга тутиш керак. Асос билан бермаса, демак, профессионал журналистнинг иши эмас. Ҳар қандай ОАВ учун уятли ҳолат бу. Лекин берган маълумоти рост бўлса-ю, эшитгани ёки томоша қилаётгани кимгадир ёқмаса, бунда журналистни айблаш адолатдан эмас. Умуман журналистнинг биринчи галдаги иши – одамларни хурсанд қилиш ёки уларнинг кўнглини кўтариш эмас.\n– Ўзбекистонда матбуот “тўртинчи ҳокимият” деб аталади ва ОАВ ҳақидаги қонунлардан хабарингиз бор. Аммо “тўртинчи ҳокимият” даражасига чиқа олинмаётганига, сизнингча, нималар сабаб?\n– Биринчидан, ҳозирча Ўзбекистонда ОАВ “тўртинчи ҳокимият” даражасида эмас.\nҲар бир юртда журналистлар ўзини англаши, ўзи учун курашиши ва оёққа туриши учун машаққатли имтиҳонлардан ўтган. Ўзбекистонда бу жараён, энди аста-секинлик билан бошланмоқда. Бир нарсани аниқлаштириб олиш зарур: журналистика давлат, миллат, ҳукумат, маданият, дин ёки бирор бошқа соҳанинг ёки манфаатнинг тарғиботчиси эмас. Уларнинг тарғиботи бошқа, журналистика бошқа. Менимча, Ўзбекистондаги туб муаммо шундаки, мен ҳозир санаб ўтган нарсаларнинг тарғиботи журналистика саналган ва ҳамон шундай қаралади.\nТўғри, биз халқни ҳукумат билан боғлашимиз керак, инсонлар ҳаёти учун муҳим воқеаларни ёритишимиз керак, лекин бу иш ҳокимиятни ёки халқни кўкка кўтариш дегани эмас. Биз барча тарафларни саволга тутишимиз керак – амалдор ҳам, фуқаро ҳам бирдек жавобгар. Масалан, ислоҳотлар қай даражада эканини таҳлил қилиш учун, умуман бу борада бирор маълумот тўплаш учун, ислоҳот юзасидан қарор қилганлар, уни амалга ошириш учун масъуллар ва бу жараёнда бевосита иштирок этиши ва ҳисса қўшиши керак бўлган фуқароларга ҳам савол беришимиз керак.\nДавлатни тарғиб қилиш, менталитет ва маданиятни улуғлаш, диний ва миллий қадриятларни ҳимоя қилиш бошқа тарафларнинг иши. Агар ўзини журналистман деган одам шу ишларни қилмоқчи бўлса, қилаверсин. Лекин унда у журналист эмас, мазкур йўналишларнинг фаол тарғиботчи, холос.\nМен Ўзбекистонда қай журналистик доирага кирмай, шуни айтаман. Журналистика ва матбуот жамият кўзгуси, деб фахрланамиз. Лекин биз ўзимиз ҳам ойнага қараб, ким эканимизни тан олишимиз керак. Мақсад том маънодаги журналистика бўлса, демак, жаҳон бўйлаб шаклланган меъёрлар ва тамойиллар асосида ишлашимиз жоиз. Биламан, ғарбона ва шарқона журналистика, ўзбекнинг ўзига хос журналистикаси бор, деб қайд этиб туришади. Мен бундай ёндашувдан йироқман. Чунки дунёнинг қай ерига борманг, одамлар биздан бир нарса кутади: сифатли ахборот. Сифат эса чегара, маданият, дин, ҳукумат ва миллат танламайди.\n– Халқимизнинг яхши фазилатлари кўп. Ота-онани бошида кўтаради, устозни отангдан улуғ дейди. Меҳмонни эса атойи Худо деб билади. Эл бошида турган катта-кичик раҳбарларни эъзозлайди, ҳурмат қилади. Бугунги Европа матбуоти эса катта кичик давлат раҳбарларни ҳам аяб ўтирмайди. Бу сизнингча яхшими?\n– Мутасаддиларни ҳақли ва ўринли саволга тутиш – журналистиканинг энг устувор жиҳатларидан бири. Улардан ҳисоб сўраш, қилаётган иши юзасидан маълумот талаб қилиш, масъулият ва жавобгарлик даражасини баҳолаш, бу – фақат Ғарб, хусусан сиз айтгандек, Eвропага медиасига хос принциплар эмас. Осиёнинг кўплаб давлатларида, жумладан, дунёнинг иккинчи энг йирик жамияти Ҳиндистонда ОАВ азалдан ҳокимиятдагиларни изза қилиб келади. Амалдорларни саволга тутиш, танқид қилиш учун журналистлар уялиши, узр сўраши ёки “буюк маданиятимизга тўғри келмайди”, дейиши мантиқсизликдир.\nЯна бир нарса: дунёда ўзини ноёб, буюк деб ҳисобламайдиган халқнинг ўзи йўқ. Ҳамма ўзига хос. Маданиятимизни рўкач қилиб, ўзимизга ўзимиз тўсиқ қўйишни, шу тариқа ўзимизни ўзимиз цензура қилишни бас қилишимиз керак.\n– “Амера овози”нинг янгилик олиш принциплари қанақа? Иш тажрибангиз билан ўртоқлашсангиз.\n– Ташкилотимиз 1942 йилдан бери ишлаб келади. 46 тилда эфирга чиқамиз. Эътиборимиз ахборот оқими нисбатан чекланган мамлакатларда. Бу жамиятларга холис, тезкор ва ишончли информация узатиш – асосий фаолиятимиз мезони. ТВ, радио, интернетда. АҚШ Конгресси ҳар йили фаолиятимиз учун маблағ ажратади\n“Америка овози”да oлтин қоидамиз бор: бирор “маълумот” ахборот деб ҳисобланиши учун камида икки ишончли томон тасдиқлаши лозим. Акс ҳолда, информация сифатида узатилмаслиги керак. Хабар тарқатишда биринчи бўлишимиз шарт эмас. Кейинроқ берамиз, лекин ишонч билан берамиз. Биз дунёга халқаро медиа сифатида қараймиз. Масалаларга глобал нуқтаи назар билан ёндашамиз. Масалан, Ўзбекистонни ёритар эканман, бу ердаги жараёнларга ташқи дунё кўзи билан қарайман. Лекин ички динамикани тушунмай таҳлил қилиш қийин.\nШу боис вақтимнинг катта қисми вазиятни ўрганишга кетади. Узоқ йиллар Ўзбекистонни ташқаридан ёритдик. Имкон қадар ҳақиқатни аниқлашга ҳаракат қилдик. Лекин бу ерда бўлиш, жамоатчилик билан мулоқот, ҳукумат билан мулоқот, хусусий ва ноҳукумат сектор билан мулоқот – булар нафақат тасаввурни бойитади, балки маълумот сифатини ҳам оширади. Бу – ниҳоятда муҳим.\n“Америка овози”нинг азалий шиори бор: хуш хабарми, шум хабар, сизга ҳақиқатни айтамиз. Билмасак, тан оламиз: билмаймиз, деймиз.\n– Ким қанча маош олишини сўраш одобдан эмас, албатта. Лекин ОАВ ходимларининг ҳам ўз шахсий ҳаёти, оиласи ва бола-чақаси бор…\n– Журналистлик қанчалик машаққатли касб экани ва бу соҳа эгалари соат сайин янгидан-янги синовлар билан юзлашишини ҳисобга олиб, айтиш мумкинки, журналистнинг маоши ҳозиргига қараганда, имкон қадар кўпроқ бўлиши керак. Чунки ўз ишининг устаси бўлса, тиним билмай ишласа, унинг меҳнати бебаҳо.\nАмерикада журналистларнинг топиши орасида катта тафовутлар сезилади. Журналистдан телеюлдузга айланган одам, АҚШда масалан, йилига 10-12 миллион доллар топиши мумкин. Унинг дастури устида ишлаётган продюсерлар ва муҳаррирлар, энг муҳим ишларни қилиб ўтирганлар эса узоғи билан йилига 70-80 минг доллар олаётган бўлиши мумкин. Америкада ОАВда ишлайдиганларнинг аксарияти йилига 40 минг доллардан 70 минг долларгача топади. Бу касбий уюшмалар томонидан тасдиқланган маълумот.\nКатта шаҳарларда бу маошга яшаш ва айниқса, оила боқиш амри маҳол. Турар жой, eгулик, тиббий суғурта, машина, фарзандларнинг таълими ва бошқа харажатларни қоплаши қийин. Оилада яна кимдир ишлаши керак. Журналист, агар вақт топса, таҳрирчилик қилиб ёки бошқа кўникмаларига таяниб, қўшимча пул топиши мумкин. Лекин аксарият ҳолларда ташкилотлар, уларнинг тўлиқ ставкадаги ходими бўлмасангиз, фақат уларга ишлашингизни талаб қилади.\nЧунки манфаатлар тўқнашуви деган нарса бор. Мухбирман, деган одам бир неча жойда ишлаши – катта муаммо. Холислигингиз шубҳа остида қолади. Шунинг учун журналистлар одатда фақат бир ОАВда ишлайди.\nЎзимнинг маошимга келсам, “Америка овози” яхши тўлайди. Қадримни биламан. Талабларимни қопламайдиган маошга ишламаган бўлар эдим. Билим, малака, нуфуз ва ҳар кунги меҳнатингиз самараси – муҳим омиллар. Ҳаммасининг қадри ва баҳоси бор.\nБиламан, охирги йилларда Ўзбекистонда шу жумладан, журналистикада ҳам топиш-тутиш ошганидан хабардорман, хусусан eтакчи сайтларда..\n– Каръерангиз борасида ўзингиз орзу қилгандек иш таклифи бўлса, Ўзбекистонда ишлармидингиз?\n– Таклифлар келиб турибди, лекин ҳозирги ишимга жудаям боғланиб қолганман. Ижодий ва шахсий жиҳатдан ишхонамдан мамнунман. Бироқ келинг деяётганларга “шундай таклиф қилингларки, йўқ дея олмай”, дейман. Ҳозирча унақаси бўлгани йўқ.\n2019 йил 19 июнь, 15-сон\nЎйин ортидаги хавф


Депутат: Самарқандда ноқонуний қурилишни тўхтатишга прокурорнинг ҳам кучи етмаяпти - 08.05.2021, Sputnik Ўзбекистон\nДепутат Аҳроров ушбу масалага ечим топиш мақсадида тизим мутасаддилари ва тегишли ҳуқуқ-тартибот органлари сессияда ҳисобот беришини таклиф қилди 08.05.2021, Sputnik Ўзбекистон\nТОШКЕНТ, 8 май – Sputnik. Самарқандлик депутатлар ноқонуний қурилишлар бўйича соҳа масъуллари ва прокурорни эшитади. Бу ҳақда “Зарафшон” газетаси хабар бермоқда.Халқ депутатлари Самарқанд вилояти Кенгашининг ўттизинчи сессиясида депутат Азиз Аҳроров навбатдаги сессияда қурилиш соҳаси масъулларининг ҳисоботини эшитиш таклифини билдирди.Аҳроров “Нима учун депутат сўровига бундай муносабатда бўлиняпти, нега ноқонуний қурилишни тўхтатишга прокурорнинг ҳам кучи етмаяпти?”, деган саволларни ўртага ташлаб, тизим мутасаддилари ва тегишли ҳуқуқ-тартибот органлари сессияда ҳисобот беришини таклиф қилди.Депутатнинг таклифи бир овоздан қўллаб-қувватланди.\nқурилиш, депутат, самарқанд вилояти\n09:34 08.05.2021 (янгиланди: 10:29 08.05.2021)\nДепутат Аҳроров ушбу масалага ечим топиш мақсадида тизим мутасаддилари ва тегишли ҳуқуқ-тартибот органлари сессияда ҳисобот беришини таклиф қилди\nТОШКЕНТ, 8 май – Sputnik. Самарқандлик депутатлар ноқонуний қурилишлар бўйича соҳа масъуллари ва прокурорни эшитади. Бу ҳақда “Зарафшон” газетаси хабар бермоқда.\nХалқ депутатлари Самарқанд вилояти Кенгашининг ўттизинчи сессиясида депутат Азиз Аҳроров навбатдаги сессияда қурилиш соҳаси масъулларининг ҳисоботини эшитиш таклифини билдирди.\n“Назаримда, қурилиш, айниқса, хусусий кўп қаватли уй-жойлар қурилиши борасида ноқонуний ишлар кўпайиб боряпти. <...> ноқонуний қурилмани соҳа мутасаддилари, ҳатто прокуратура ҳам тўхтатолмаяпти, шекилли. Худди шунга ўхшаш ҳолат Самарқанд шаҳрининг яна бир ҳудуди – Минск кўчасида кузатиляпти. Битта нарсани тўғри тушунишимиз керак, эртага мулкий даъво пайдо бўлса тўлов маҳаллий бюджетдан амалга оширилади. Яъни, одамларимиз "емаган сомсага пул тўлашлари"га тўғри келади”,\n- депутат Азиз Аҳроров.\nАҳроров “Нима учун депутат сўровига бундай муносабатда бўлиняпти, нега ноқонуний қурилишни тўхтатишга прокурорнинг ҳам кучи етмаяпти?”, деган саволларни ўртага ташлаб, тизим мутасаддилари ва тегишли ҳуқуқ-тартибот органлари сессияда ҳисобот беришини таклиф қилди.\nДепутатнинг таклифи бир овоздан қўллаб-қувватланди.


У зот Абу Абдуллох Мухаммад ибн Исмоил ибн Иброҳим ибн Муғийра ибн Бардизба Жуъфий Бухорийдир.\nИмом Бухорий ҳижрий 194 — йилда Бухоро шаҳрида туғилди. Етим бўлиб ўсдилар. Ўн ёшга етмай ҳадис ёдлашга киришдилар. 16 ёшларида оналари ва акаси билан Маккага сафар килдилар ва хаж фарзини адо этдилар. Хадис, усул ва фиқҳ уламоларидан илм олиш мақсадида бир мунча вақт Маккада қолдилар. Айни мақсадда 16 йил давомида илм билан машҳур бўлган Ислом диёридаги шаҳарларнинг биридан бошқасига кўчиб, ўтиб юрдилар. Бу йилларда илм билан машҳур бўлган шаҳарларнинг кўпини айланиб чикдилар.\nНабий саллоллоҳу алайҳи ва салламнинг хадисларини тўпладилар. Ҳатто йиққан хадислари 600,000 дан ошиб кетди. Минг муҳаддисга мурожаат қилиб бу ҳадислар тўғрисида музокара олиб бордилар. Улар ростгўйлик, тақво ва дуруст ақида билан танилган зотлар эдилар.\nИмом Бухорий ушбу катта миқдордаги ҳадислар ичидан ўзининг «Саҳиҳ» китобини саралаб ёздилар. Баҳс, текшириш, саҳиҳни носаҳиҳдан ажратиш ва ровийларни саралашда энг нозик илмий услубни қўллаб, ўзининг бу китобига энг саҳиҳ ҳадисларни жойладилар. Шундай бўлсада бу китоб барча саҳиҳ ҳадисни қамраб олмади. Бу китобни Росулуллох саллоллоҳу алайҳи ва салламнинг ҳадислари, суннатлари ва айёмларидан иборат бўлган «Жомеъ Сахих Муснад» — деб номладилар.\nБухоро амири фарзандларига таълим бериш, уларга хадис эшиттириш учун уйига имом Бухорийнинг келишини хоҳлади. Бухорий ҳазратлари унамади ва «илмга келинади, илм бормайди», деб одам юборди. Яъни ким уламолардан илм олишни хоҳласа масжид ва уйларда улар хузурига боради.\nШу сабаб амир имом Бухорийни ёмон кўриб, уни Бухородан чиқариб юборишга буйруқ берди. Самарқандга яқин Хартанг деган кишлокка кўчдилар. У ерда у кишининг қариндошлари бор эди. Шу ерда хижрий 256-йил, 62 ёшларида вафот этдилар. У кишини Аллох рахамат килсин.\nКиритилган вақти: 20/10/2018 00:00; Кўрилганлиги: 1130\nМатериал манзили: http://sammuslim.uz/islam/hadiths/muhaddislarni-organamiz\nЧоп этилган вақт: 04/06/2020 07:33


БМТ Хавфсизлик Кенгаши янги бош котиб номзодини тасдиқлади\nПайшанба куни БМТ Хавфсизлик Кенгаши Португалиянинг собиқ бош вазири Антониу Гутерришни ташкилотнинг янги бош котиблигига номзод сифатида тавсия этиб, БМТ Бош Ассамблеясига уни тасдиқлашни тавсия этди.\nАгар Бош Ассамблея Гутерришни қўллаб овоз берса, у 2017 йил 1 январдан бошлаб сўнги 10 йил давомида БМТ ни бошқарган Пан Ги Мун ўрнини эгаллайди. Пан Ги Мун Гутерришни «жуда яхши номзод» деган.\n«Мен ўзимиз яшаётган замонда қандай қаршиликлар борлигини сўзсиз тан оламан. Бироқ, сўзсиз тан олиш биздан ҳақ-ҳуқуқларидан маҳрум бўлган мазлумларга, урушлар ва терроризм жабрдийдаларига ёрдам қўлини чўзишимиз ва адолатсизлик, камбағаллик ва ҳақсизликка қарши кураишишмизни талаб қилади», – дейилади Гутерришнинг Лиссабонда тарқатилган баёнотида.\nАнтониу Гутерриш 1995 дан 2002 йилгача Португалия ҳукуматини бошқарган, 2005 дан 2015 йилгача БМТ нинг қочқинлар масалалари бўйича бошқармасига раҳбарлик қилган.\nПан Ги Мундан кейин бу лавозимга 12 та номзод курашган. Улардан баъзилари БМТ ни Суриядаги можарони хал қилишдаги сустлиги ёки Эбола вирусига қарши курашда пассивлиги учун кескин танқид қилган бўлса, бошқалари ташкилотни тубдан қайта реформа қилишни таклиф қилганлар.


ЖИНОЯТ ВА ҲУҚУҚБУЗАРЛИКЛАР СОНИ КЎПМИ, Ё КАМ?\nЖамият 27.09.2019 147\nҲафтанинг ҳар пайшанба кунлари ўтказилаётган профилактика тадбирлари натижасида фарзандлари сабабсиз дарсга қатнашмагани учун 367 ота-онага, таълим муассасаларининг 62 ходимига нисбатан чора кўрилиб, 1263 нафар ўқувчи таълимга қайтарилган.\nШу билан бирга, 714 нафар доимий ёки вақтинча яшаш тартибини бузганлар, 45 нафар ижарада ноқонуний яшашга шароит яратиб берганлар, 1548 нафар паспорт тизими бўйича қоидабузарлар аниқланган.\nМулкий турдаги жиноятларнинг олдини олиш мақсадида 294 объект қўриқлаш пультига уланган бўлса, 635 нуқтада видеокузатув мосламалари ўрнатилган. Жамоат тартибини сақлаш бўйича 2620 та патруллик йўналишлари ташкил қилиниб, 9233 марта ов қуроллари текширувдан ўтказилган.\n14 минг 748 марта йўл ҳаракати қоидабузарликлари кузатилиб, ёнғин хавфсизлигини бузиш билан боғлиқ 1344 ҳолат юзасидан баённома расмийлаштирилган.\n43 шахс реабилитация марказларига, 364 киши даволаш муассасаларига жойлаштирилган.\n966 бора тезкор қизиқиш уйғотувчи маълумотлар олинган. 441 марта сайёр суд мажлислари ўтказилган.\nАлбатта, тинч-хотиржам ҳаётимиз таъмини учун бу рақамларнинг аҳамияти катта. Бироқ бунинг ортида адади баланд жиноят ва ҳуқуқбузарликлар борлигини ўйласак, ҳуқуқий саводхонликни ошириш ҳамда осойишталикни таъминлаш борасида ҳали қилинадиган ишлар кўплиги ойдинлашади. Сўнгги икки ойда аниқланган қуйидаги мисоллар фикримизни тасдиқлайди.\nНазорат остида бўла туриб, маст ҳолда юрибди\nБиламизки, касалга чалинган бемор тузалиб кетганидан сўнг ҳам хасталик қайталанмаслиги, бошқаларга таъсир кўрсатмаслиги учун бир муддат шифокорлар назоратида бўлади. Худди шундай, муқаддам жиноятга қўл урган шахс ҳам яна қайта жамият учун хавфли қилмишга қўл урмаслиги учун унинг озодликдаги хатти-ҳаракати маълум фурсат назорат остида туради. Мақсад - бошқаларнинг дахлсизлигига путур етказмаслик.\nАфсуски, шаҳрисабзлик, 1982 йилда туғилган, илгари судланган Бурхон Қулматов белгиланмаган жамоат жойларида бўлгани етмагандек, спиртли ичимлик ичиб, сархуш юргани аниқланди. Табиийки, маст одамдан яхшилик кутиб бўлмайди. Кўп уруш-жанжал, қўйди-чиқдилар спиртли ичимлик таъсирида юз бериши ҳеч кимга сир эмас. Шунга кўра, Б.Қулматовга нисбатан тегишли ҳужжатлар расмийлаштирилиб, чора кўриш учун шаҳар маъмурий судига юборилди.\nҚарши шаҳри Боғишамол маҳалласида яшовчи, 1986 йилда туғилган, маъмурий назоратда турган Самандар Амирқулов эса белгиланган муддатларда ички ишлар идорасига бориб рўйхатдан ўтмаган. Хўш, бебошликнинг натижаси нимага олиб келди? Энди назорат янада кучайтирилиб, камига жарима ҳам тўлайдиган бўлди.\nШаҳрисабз шаҳри Кунчиқар МФЙда яшовчи, ИИБ пробация гуруҳида жазо муддатини ўтаётган маҳкум Хуршид Сатторов Жиноят кодекси 166-моддаси 3-қисми "а" банди билан судланиб, жиноят ишлари бўйича Косон тумани судининг 2019 йил 28 февралдаги ажримига кўра, ўталмасдан қолган 3 йил 4 ой 16 кун озодликдан маҳрум қилиш жазоси шу муддатга ахлоқ тузатиш ишлари жазосига алмаштирилган. Маҳкум эса уни ўташдан бўйин товлаб келган. Шунинг учун енгил жазо яна оғирига алмаштирилди.\nКимсасиз уйда яширинча яшаётган одамнинг ёнидан марихуана топилди\nГиёҳванд моддалар савдоси билан ё мўмай даромадга эга бўлиш истагидаги калтабинлар, ё иллат домига тушиб, ундан қутула олмаётган нафс бандалари шуғулланиши мумкин. Гиёҳвандлик не-не инсонлар бошига етиб, оилаларни пароканда этар экан, унга қарши кураш доимий, жазо эса қатъий бўлади.\nЖумладан, Шаҳрисабз шаҳри Турон МФЙда яшовчи, 1951 йилда туғилган А.Аксенов томорқасида 9 туп каннабис ўсимлигини экиб парваришлаб келаётгани ҳамда омборхонасида 3 литрли банкада ва қора целлофан пакетда ушбу ўсимлик баргларини қуритиш мақсадида сақлаб келаётганлиги сабабли тергов ҳаракатлари олиб борилмоқда.\nҚамаши тумани Гулобод қишлоғида яшовчи М.Тоғаев томорқасида 7 туп, Чироқчи тумани Тўқмор МФЙда яшовчи О.Шодмонова 1 туп каннабис ўсимлигини, шу тумандаги Сувлиқ қишлоғида яшовчи У.Ботиров таркибида гиёҳвандлик моддаси бўлган 11 туп "ўт"ни парваришлаб келаётгани аниқланди.\nШаҳрисабз шаҳри Кеш маҳалласилик Ш.Содиқов онасининг номида бўлган, Бунёдкор маҳалласидаги кимсасиз уйда яширинча яшаб келаётган экан. Тинтув қилинганда эса унинг шими чўнтагидаги гугурт қутисига марихуана талқони жойлангани кўринди.\nУшбу ҳолатлар бўйича қонун устуворлиги таъминланди.\nҚимматга тушган қимор\nҚимор ўйнаб топилган пул муқаддас динимиз аҳкомларига кўра, ҳалол эмас. Чунки аввало у ҳеч қандай меҳнат талаб қилмайди, меҳнатсиз даромад эса ҳаром саналади. Бундан ташқари, қиморда бир томон ютиб, иккинчи томон ютқазгани учун қачондир барибир ўртада жанжал, норозилик юзага келади. Бу шахс ҳаёти, оиласи хотиржамлигига-да путур етказади. Шу сабаб таваккалчиликка асосланган ўйинлар қонун йўли билан ҳам таъқиб қилинади.\nКасби тумани Обод юрт маҳалласида жойлашган, А.Жуманазаровга тегишли савдо дўконининг ертўласида Хўжаҳайрон қишлоғида яшовчи О.Чориев, Д.Очилов, З.Жумаев ва бошқалар 828 минг сўм пул тикиб, қимор ўйнаётгани аниқланди.\nКосон тумани Қуйибоғ маҳалласилик А.Темировнинг яшаш хонадонида, шу маҳаллада яшовчи И.Маманазаров ва пудиналик С.Боқиев 55 минг сўм пул тикиб, карта ташлашаётгани маълум бўлди. Пул ва ўйин карталари тегишли тартибда расмийлаштириб олиниб, туман маъмурий суди томонидан уларнинг ҳар бирига базавий ҳисоблаш миқдорининг уч баравари ҳажмида жарима жазоси тайинланди.\nЁшни ёш десанг...\nБугун ахборот технологиялари такомиллашган даврда яшаяпмиз. Интернет ҳар биримизга жуда мўл имкониятларни тақдим қилади. Ундан фойдаланиб биз илмимизни оширишимиз, янгиликлардан бохабар бўлишимиз, тил ўрганишимиз, дунёнинг нариги чеккасида юрган таниш ё қариндош билан юзлашиб, суҳбатлашишимиз мумкин.\nЎз навбатида кимдир бу чексизликдан бузуқ нафси истагидан келиб чиқиб ҳам фойдаланиши тайин. Хусусан, интернетдан осон юклаб олинган беҳаё мазмундаги файллар телефону бошқа қурилмалар ёрдамида кенг урчитилаётгани ва бу кишилар, айниқса, ёшлар хулқига салбий таъсир кўрсатётгани бор гап.\nМисол учун, профилактика тадбирлари давомида Миришкор тумани Малла маҳалласида яшовчи Э.Ҳакимовга тегишли "Samsung" русумли қўл телефони кўздан кечирилганда, телефон хотирасида ўндан ортиқ порнографик мазмундаги видеороликлар борлиги ва улар бошқаларга ҳам "улашилгани" маълум бўлди. Мазкур ҳолат юзасидан тегишли ҳужжатлар расмийлаштирилиб, жарима жазоси тайинланди.\nЯна бир миришкорлик, 1994 йилда туғилган С.Темирова қўл телефони хотирасида беҳаёлик акс этган видеоларни сақлаб, тарқатганини нима билан изоҳлашга ҳайрон қоласан киши. Шу боис у қизлик шаънига иснод келтиргани етмагандай катта миқдордаги жаримани тўлаб қўйишига тўғри келди. Чунки жиноят жинс танламаганидай жавобгарликни қўллашда ҳам кишининг кимлигига қараб ўтирилмайди.\nУларнинг хатти-ҳаракатини ҳали ёш экани билан изоҳлаш мумкиндир, аммо ёши нақ қирқни уриб қўйган, Миришкор тумани Гулобод маҳалласида яшовчи Ш.Мадиев телефонида бундай видеоларни сақлаб, бошқаларга ҳам раво кўрганини қандай тушунса бўлади? Ёши улғайиб ҳам бузуқ нафс истакларини жиловлай билмаган киши энди қонун олдида жавоб беради.\nКитоб тумани Али Қушчи МФЙда истиқомат қилувчи Б.Муҳаммадиев эса тумандаги деҳқон бозори олдида диск сотишни йўлга қўйгани, улар орасида "бозори чаққон" дисклар ҳам борлиги аниқланди. Тегишли ҳужжатлар чора кўриш учун туман маъмурий судига юборилди.\nҲимояга муҳтож аёллар яшайдиган уйда...\nҲаёсизда вафо йўқ, вафосизда ҳаё йўқ, дейди халқимиз. Агар ҳаё бўлганида, инсон оиласига, яқинларига вафо қиларди, улардан уяларди, номус қиларди. Ҳаё йўқ экан, киши билганидан қолмас экан.\nМасалан, Нишон тумани Наврўз қишлоғида яшовчи С.Қулбердиева Бешкент шаҳрида жойлашган ижтимоий ҳимояга муҳтож аёллар яшайдиган уйнинг 2-қаватида, шу ерлик М.Маманазаров билан 20 минг сўм пул эвазига муносабатга киришиб, фоҳишалик қилармиди?!\nДеҳқонобод тумани Захча қишлоғида яшовчи Ҳ.Сариева эса туман тиббиёт бирлашмасининг орқа томонидаги сойликда 30 минг сўм эвазига "хизмат" кўрсатган.\nҚарши тумани Мирмирон МФЙда яшовчи, 1988 йилда туғилган Н.Авазов ўз хонадонида тумандаги Ўзбекистон мустақиллиги МФЙда яшовчи Д.Асадова ва ғубдинлик Б.Расуловга шароит яратиб бергани эвазига 25 минг сўм пул олиб, қўшмачилик қилган.\nЯккабоғ тумани Татар МФЙда яшовчи, 1952 йилда туғилган Н.Кенжаев "Дара" дам олиш масканида, Шаҳрисабзнинг Қўшқанот қишлоғида яшовчи Ю.Ниёзова ва Яккабоғнинг Обод маҳалласилик Б.Жўраевга шароит ҳозирлаб, 50 минг сўм олган.\nЮзи қора бу каби кимсаларга нисбатан жазо муқаррарлиги таъминланди.\nВилоят ИИБ ҳуқуқбузарликлар профилактикаси бошқармаси материаллари асосида Н.ХЎЖАЕВ тайёрлади.


«HAZORASP TEKSTIL» МУСТАҚИЛЛИК ЙИЛЛАРИДА\nАвтор: Сабрижамил Август 24, 2020\nМамлакатимиз мустақиллигига 29 йил бўлмоқда. Ҳур Ўзбекисонимиз 29 йил мобайнида ҳар соҳада кескин ўзгаришларга эришиб, жаҳондаги ривожланган мамлакатлар сафидан жой олди.\nМамлакатимиз иктисодий кўрсаткичи юқори даражага кўтарилди. Айни дамларда юртимизда қилинаётган ҳайрли ишларни санаб саноғига етиб бўлмайди. Ишлаб чиқариш корхоналарини айтамизми, намунавий уй- жой қурилишлари, мактаблар, коллежлар ва бошқа маиший фойдаланиш учун қурилган иншоотлар халқимиз фаровонлиги йўлида хизмат қилмоқда.\nЖумладан, Ҳазорасп туманида ҳам истиқлол йилларида жуда кўплаб объектлар ишга туширилиб, янги корхоналар ўз фаолиятини бошлаган. Шулардан бири «Hazorasp tekstil» корхонасидир.\n«Hazorasp tekstil» Ўзбекистон Республикаси Президентининг Қарорига мувофиқ жами 80 миллиард сўмлик инвестиция маблағи ўзлаштирилган ҳолда, «Asakabank» маблағлари ва «Vikkot Impeks» МЧЖ инвестициялари ҳисобига «Hazorasp tekstil» комплексидаги ип калава ишлаб чиқариш лойиҳаси асосида амалга оширилган. Корхонадаги ускуналар Швецариянинг «Riter mashin vorks LTD» компанияси томонидан етказиб берилган. «Hazorasp tekstil» корхонасида жами 15 та халқали ип-йигирув дастгоҳи ва 24480 дона йигирув урчуклари мавжуд.\n2019 йилда «Hazorasp tekstil» МЧЖда 46,136 миллиард сўмлик 2306,8 тонна маҳсулот ишлаб чиқарилган бўлса, жорий йилнинг 6 ойи давомида 62,444 миллиард сўмлик маҳсулот ишлаб чиқарилган. 1 миллион АҚШ долларлик маҳсулот хорижий давлатларга экспорт қилинган.\nҲар олти ойда қиймати 8000 АҚШ доллари бўлган янги филтрлаш жиҳозлари Туркиянинг “ТЕМСАН” фирмасидан атроф-муҳитни ифлослантирмайдиган янги технология келтирилмоқда. Ишлаб чиқариш самарадорлиги ва сифатини яхшилаш мақсадида эса Германиянинг “Трутчлер” компанияси билан 107000 еврога шартнома қилинган.\nБугунги кунда «Hazorasp tekstil» МЧЖда 334 нафар фуқаронинг бандлиги таъминланиб, корхонанинг йиллик ишлаб чиқариш қуввати йилига 5 минг тонна ип-калава ишлаб чиқаришни ташкил этган бўлса, келгусида режалаштирилаётган янги лойиҳа орқали йиллик ишлаб чиқариш қуввати 8000 тоннани ташкил этиб, қўшимча 280 та ишчи ўринлари яратилади.


Пентагон Кобулда нишонни танлашда хатолик бўлганини тан олди\n25 октябр 2021, Тошкент вақти: 00:36\nАҚШ Қуролли кучлари Марказий қўмондонлиги бошлиғи, Генерал Кеннет Маккензи 17 сентябрь куни матбуот анжуманида.\nАҚШ Мудофаа вазирлиги Афғонистонда 29 август куни дрон учоқлардан берилган зарба оқибатида 10 нафар тинч фуқаро - 7 бола ҳалок бўлганини тан олди.\nАмерика томони бу ҳодисани "фожиали хато" деб атади.\nАҚШ ҳарбийлар Кобулнинг аҳоли зич ҳудудида портловчи моддалар ортилган деб гумон қилинган машинани нишонга олган.\nБу аслида америкаликларнинг хайрия фонди ходими ва унинг машинасида бомба эмас, сув бўлган.\nТерговчилар, машина ҳеч қандай хавф туғдирмаган деган хулосага келишган.\nДастлаб, ҳарбийлар Кобулдаги "Исломий давлат" жангариларининг бошпаналаридан бирига зарба беришган деб ҳисоблашган.\nАҚШ Қуролли кучлари Марказий қўмондонлиги бошлиғи, Генерал Кеннет Маккензи жума куни Пентагонда ўтказилган матбуот анжуманида журналистларга автомобилнинг марҳум ҳайдовчиси Земари Аҳмадийнинг оиласи ва яқинларига чуқур ҳамдардлик изҳор қилди.\nМаккензининг айтишича, зарбалар "Исломий давлат" Кобул аэропортига навбатдаги ҳужумга тайёргарлик кўраётганига "чуқур ишонч" билан амалга оширилган.\nҲодисадан уч кун олдин аэропортда содир этилган теракт оқибатида 140 дан ортиқ одам ҳалок бўлган, улардан 13 нафари америкалик аскарлар эди.


Коронавирус авж олиши туфайли бутун дунёдаги одамлар инфекциядан қандай ҳимояланиш ҳақида ўйлашмоқда. Энг самарали усул — инсонлар билан алоқани иложи борича камайтириш, яхшиси — уйдан ташқарига чиқмаслик. Натижада кўплаб давлатлар аҳолиси вазият янада ёмонлашган тақдирда зарурат ортувчи маҳсулотларни фаол захиралашга киришмоқда.\nҚайси товарларга талаб катта? Ва нима етмай қолиши мумкин?\nТаиланд ва Жанубий Кореядаги дўконларда тиббий ниқоблар танқислиги юзага келган / EPA\nВаҳоланки, шифокорлар тиббий ниқобларнинг вирусдан деярли ҳимоялай олмаслигини таъкидлаётган бўлишса-да, уларга бўлган талаб ҳаддан ошиб бормоқда. Бир қатор дорихона, дўконларда ва ҳаттоки Amazon’да ҳам маҳсулотлар етказиб берилишида узилишлар кузатилмоқда.\n«Одамлар ниқобга тилла мисоли талпинишмоқда», дейди Бразилия ниқоб ишлаб чиқарувчи компанияси раҳбари Мигел Луис Гричено Рейтер агентлигига. Унинг компанияси шошилинч равишда ишлаб чиқариш ҳажмини икки баравар оширган.\nУшбу жўн маҳсулотга нисбатан бу қадар талаб бир неча давлат расмийлари тиббиёт ходимлари учун захира ярата бошлаганидан сўнг ортиб кетди: беморлар билан ишлаш жараёнида шифокорлар инфекцияни юқтириш хавфига ҳаммадан кўпроқ дуч келишади.\nЖаҳон соғлиқни сақлаш ташкилотининг таъкидлашича, дунё бўйлаб юқумли касалликка қарши курашиш учун шифокор ва ҳамшираларга жуда кўп миқдордаги ниқоблар керак бўлади — 8 миллион дона. Бундан ташқари, 76 миллион жуфт эластик қўлқоп ва 1,6 миллион ҳимояловчи кўзойнак.\n«Ушбу жуда зарур иш қуролларининг етишмаслиги шифокор ва ҳамширалар учун хавф туғдириши мумкин», дея огоҳлантирган ЖССТ Бош директори Тедрос Адҳан Гебрейесус.\nБундай ниқоблар Бразилияда ишлаб чиқарилмоқда / AFP\nКасалликка чалиниш ҳолати бўйича Хитойдан кейин иккинчи ўринда турган Жанубий Кореяда (6593 бемор ва 42 қурбон) ҳукумат ниқоб ишлаб чиқариш кўламини ошириш чораларини кўрмоқда. Уларни чет элга олиб чиқиб кетиш тақиқланади, ҳар бир харидор ҳафтасига фақат иккита ниқоб сотиб олиши мумкин.\nЖанубий Корея президенти Мун Жэ Ин ниқоб тақчиллиги юзага келгани учун халқдан узр сўради ва бундан буён ҳукумат уларнинг стратегик захирасини яратишига ишонч билдирди.\nКелгусида барча ишлаб чиқарилган ва талабга эга бўлмаган ниқоблар давлат томонидан сотиб олинади, шу сабабли ҳам тадбиркорлар ниқоб етказиб бериш кўламини орттиришда иккиланишмаса ҳам бўлади.\nДорихоналарда ниқоблар етишмаслиги навбатдаги тартибсизликлар ва оммавий норозиликларни келтириб чиқарган Таиландда ҳукумат кўп миқдордаги ниқоблар ҳақиқатан ҳам жуда юқори нархларда «қора бозор»га сотиш мақсадида экспорт қилинганини аниқлаш учун комиссия тузилди.\nФранция президенти ниқоблар билан биринчи навбатда шифокорлар ва коронавирус билан оғриган беморлар таъминланиши мақсадида ниқоб ишлаб чиқариш ва тарқатиш устидан давлат назоратини ўрнатиш эҳтимоли ҳақида гапирди.\nРоссия ҳукумати 1 июнга қадар мамлакатдан ниқоб ва бошқа шахсий ҳимоя воситаларини олиб чиқиш тақиқланганини эълон қилди.\nЯпониялик ўқувчи қўлини гель билан дизенфекция қилмоқда / REUTERS\nСўнгги кунларда Францияда қўлларни дезинфекциялаш геллари нархи, ниқоблар билан бўлгани каби икки-уч бараварга ошиб кетди.\nИстеъмолчилар ҳуқуқларини ҳимоя қилиш бўйича давлат идораси суриштирув бошлади, Молия вазири Бруно ле Мер эса твиттердаги саҳифасида шундай деган: «Агар суиистеъмол қилиш ҳажми ортса, мен ўз қарорим билан нархларни тартибга солишга тайёрман».\nПокистон расмийлари ҳам мамлакатдаги савдогарларга шу каби огоҳлантириш берди.\nЭрон соғлиқни сақлаш вазири Саид Намакийнинг сўзларига кўра, исми ошкор этилмаган «баъзи тадбиркорлар» сунъий етишмовчиликни келтириб чиқариш ниятида гель ва ниқобларни яширишмоқда.\n«Ведомости» газетасининг ёзишича, Россияда февраль ойида оддий ва интернет-дўконларда қўл учун геллар, совун ва нам салфеткаларга талаб икки баравар кўпайган.\nМельбурндаги харидорлар ҳожатхона қоғозини ғамлашмоқда / AFP\nУй карантини, масофадан ишлаш ва режадан ташқари мактаб таътил одатий ҳолга айланиб борган сари, одамлар узоқ вақт сақланадиган зарур нарсаларни ғамлашни бошлашади. Хусусан, ҳожатхона қоғози.\nСингапур, Ҳонгконг ва Японияда ушбу маҳсулотлар дефицити кузатилмоқда.\nАвстралия супермаркетларидаги ҳожатхона қоғози пештахталари бир неча дақиқада бўшаб қолмоқда. Дўкон тармоқларидан бири қўлда тўртта рулон билан чиқишни чеклади.\nБолалар учун таглик ва йўргаклар, шунингдек узоқ муддат сақланадиган сут учун талаб сезиларли даражада ошди.\nОзиқ-овқат етказиб бериш хизматидаги навбатлар\nДўконларда маҳсулотлар етарлича, аммо уни интернет орқали буюртма қилувчилар кутиб туришига тўғри келади / GETTY IMAGES\nЎтган йили британияликларнинг 45 фоизи озиқ-овқат маҳсулотларини интернетда етказиб бериш хизмати орқали сотиб олган.\nЭнди ушбу хизматларга талаб кескин кўтарилди, чунки кўпчилик одам гавжум бўлган дўконга яна боришни истамаяпти. Натижада, етказиб бериш хизмати учун бир неча кун олдин буюртма қилиш керак бўлмоқда.\nОзиқ-овқат дўкони бошқарувчилари ваҳима қўзғаш учун ҳеч қандай сабаб йўқлигини айтишмоқда: омборларда маҳсулотлар етарлича, аммо уларни уйда ўтириб сотиб олишни истаганлар ҳақиқатан ҳам кутишлари керак.\nЖенерикларнинг 20 фоизини жаҳон бозорига Ҳиндистон етказиб беради / GETTY IMAGES\nБаъзи шифокорлар доимий равишда маълум дориларни қабул қилиб юрувчи беморларга рецептларни аввалдан ёздириш ва дори-дармонлар ғамлаб қўйиш маслаҳатини беришни бошлашди, чунки глобал фармацевтика бозорида етказиб бериш занжири узилиши мумкин.\nДунёда барча генерикларнинг (турли хил дорилар таркибига кирувчи фаол моддалар) бешдан бир қисмини ишлаб чиқарадиган Ҳиндистон яқинда 20 турдаги препарат, хусусан, энг машҳур иситма туширувчи ва оғриқ қолдирувчилардан бири бўлган парацетамол экспортини чеклади.\nҲиндистон фармацевтика саноати керакли кимёвий таркибий қисмларнинг учдан икки қисмини Хитойдан олади. Хитойда эса фармацевтика заводлари коронавирус эпидемияси туфайли ишламаяпти. Ҳиндистон ҳукуматининг маълум қилишича, мавжуд захира аввалги ҳажмдаги етказиб бериш уч ойга етадиган захира мавжуд.\nМаҳаллий оммавий ахборот воситаларига кўра, Кения ва Нигерияда дорилар етишмаслиги билан боғлиқ хавотирлар пайдо бўлган.\nКениядаги Daily Nation нашри хабар беришича, дорихоналардаги баъзи дори-дармон нархлари Ҳиндистон экспорти чекланиши ҳақидаги хабарлардан сўнг дарҳол уч баравар ортган.


Серияли автомобилларнинг энг кичиги кимошдига қўйилди » Скачать музыку бесплатно новинки музыки 2016-2017\nСерияли автомобилларнинг энг кичиги кимошдига қўйилди\nКомментариев: 0 Просмотров: 274 Дата: 27-02-2016, 14:00 Sotheby’s кимошди уйи бу гал Peel P50 автомобилини савдога қўймоқда. Peel P50 деганлари тракторнинг кабинасига ўхшаш ғалати кўринишга эга бир кишилик автомобилдир. Шунга қарамасдан уч ғилдиракли бу мотоаравачани минганлар кўпчиликни ташкил этади. Ушбу “тракторнинг кабинаси” кўплаб хусусиятларга эга. Биринчидан, Peel P50 Мэн оролида ишлаб чиқарилган ягона автомобилдир. Гарчи 1963-1964 йилларда чиқарилганлигига қарамасдан маҳаллий халқнинг рамзига айланган. Иккинчидан, 2010 йилда Гиннеснинг рекордлар китобига “Серияли ишлаб чиқарилган энг кичик автомобиль” номи остида расман киритилган. Унинг узунлиги 1,35 метр. 4,2 от кучига эга (тўрт ва икки орасида вергул бор) Ўз вақтида Peel P50 Top Gear телекўрсатувининг қаҳрамонига айланган. Бугунга келиб Sotheby’s кимошди уйининг қаҳрамонига айланиб турибди. Кимошдига қўйилган автомобиль Peel Engineering Company ишлаб чиқарган 47 нусхадан биридир. Автомобиль бундан аввал АҚШдаги кам литрли автомобиллар музейига тегишли бўлган. Peel P50нинг нархи бўйича ҳам паст кетишгани йўқ. 1964 йилда 199 фунт-стерлингдан сотилган бўлса, Сотбисчилар 75 000-100 000 нархни кўзлаяпти. Бу тахминан 112 000-149 000 доллар дегани. Peel P50ни TopGear кўрсатувида синаб кўришган. Машина бир текисда ишлаган. - деб хабар бермоқда Carzone.uz нашри.


Ўзбекистонда мактаблар қандай очилиши ва фаолияти йўлга қўйилиши маълум қилинди (Батафсил)\nБугун давлатимиз раҳбари Шавкат Мирзиёев раислигида йиғилиш бўлиб ўтди. Унда мактабларда янги ўқув йилига тайёргарлик масаласи, мактаблар очилиши қандай йўлга қўйилиши ва ишлаши муҳокама қилинди.\nЙиғилишда қуйидагилар маълум қилинди.\n1. Шу йил 5 сентябрга қадар санитар хизмати марказлари ходимлари мактабларнинг аҳволини ўрганади ва мактаб жамоаларини ўқитади.\n2. Мактаблар фаолиятини қайта йўлга қўйиш бўйича қарорни маҳаллий депутатлар кенгаши ҳал қилади.\n3. Кенгаш рухсат бергач мактаблар 14 сентябрдан ўз фаолиятини бошлайди.\n4. Мактабларда ўқув жараёни бирданига иккита усулда – анъанавий ва масофавий шаклда бошланади.\n5. Ҳокимлар мактабларни керакли ҳимоя воситалари билан тўлиқ таъминлайди.\n6. Мактабларда ўқувчиларнинг ҳар бир қадами аниқ белгилаб берилади. Уларни ким кутиб олиши, синфхонага олиб бориш ва хонани қайси вақтда шамоллатиш каби барча чоралар кўрилади.\n7. Ҳар бир мактабга карантин қоидаларига амал қилишни назорат қилиш учун ички ишлар ва Миллий гвардия ходимлари бириктирилади.\n8. Поликникалардан мактабларга камида бир нафар тиббиёт ходими бириктирлади. Улар ўқувчиларнинг соғлиғини назорат қилиб туради.\n9. Масофавий тарзда ўқиётганларнинг ўзлаштириши доимий назорат қилиб борилади.\n10. Дарслар 3 та каналда доимий эфирга узатиб турилади.\n11. Ўқувчилар учун имтиёзли “Мактаб” интернет тарифи жорий этилади.\n12. Ҳукумат жойларда рақамли телевидение сигнали ва интернет тезлигини таъминлаш, чекка ҳудудлардаги коммуникация тизимларини тўлиқ тестдан ўтказишни амалга оширади.\nОлимхон 1 сентябр 2020 10:58\nЎзбекистон янгиликлари » Сиёсат » Ўзбекистонда мактаблар қандай очилиши ва фаолияти йўлга қўйилиши маълум қилинди (Батафсил)


Туркманистонга ташриф якунлари: Ўзбекистон денгиз портларига чиқиш имкониятларини изламоқда\n15:09 / 23.05.2017\nЎзбекистон президенти Шавкат Мирзиёев 19–20 май кунларида Туркманистонга амалий ташриф билан борди. Бу — давлатимиз раҳбарининг президентликка сайлангач, қўшни давлатга иккинчи ташрифи бўлди. Ёдингизда бўлса, Ш.Мирзиёев сайловдан сўнг илк хорижий ташрифини айнан Туркманистондан бошлаган эди.\nПрезидентнинг март ойидаги илк ташрифида Ашхободда Туркманистон ва Ўзбекистон ўртасида стратегик шериклик тўғрисидаги шартнома ҳамда қўшма баёнот имзоланган эди.\nПрезидентлар гувоҳлигида 2018–2020 йилларга мўлжалланган иқтисодий ҳамкорлик тўғрисидаги шартнома, темирйўл транспорти соҳасидаги ҳамкорликни ривожлантириш тўғрисидаги меморандум, маданий-гуманитар соҳада 2017–2019 йилларга мўлжалланган ҳукуматлараро ҳамкорлик дастури ва ташқи ишлар вазирликлари ўртасида 2017–2018 йилларга мўлжалланган ҳамкорлик дастури имзоланган эди.\nХоразм ва Дошоғуз вилоятлари ҳамда Лебап ва Бухоро вилоятлари ўртасида савдо-иқтисодий ва маданий-гуманитар соҳаларда ҳамкорлик бўйича келишувлар имзоланган эди. Лебап вилояти маркази Туркманобод шаҳрида Ўзбекистоннинг биринчи президенти Ислом Каримовга ўрнатилган ёдгорлик очилган, шаҳарнинг асосий кўчаларидан бири ҳам унинг номи билан аталган эди.\nДарҳақиқат, Туркманистон ва Ўзбекистон ташқи сиёсатда муштарак қарашларга эга, турли соҳаларда самарали ҳамкорлик қилиш учун бири бирини тўлдирувчи, улкан салоҳиятга эга мамлакатлар ҳисобланади.\nПрезидентнинг иккинчи ташрифида Г.Бердимуҳамедов билан учрашиш учун Балкан вилоятининг маъмурий маркази Туркманбоши шаҳрига етиб борди. Амалий ташриф давомида қатор муҳим келишувларга эришилди.\nМирзиёевнинг Туркманистонга ташрифи ўзаро ҳамкорликни янги босқичга кўтаришга хизмат қилади\nТуризм соҳасини оладиган бўлсак, Туркманистонда Каспий денгизи бўйидаги соғломлаштириш ва дам олиш масканларига ўзбекистонлик сайёҳларни жалб қилиш имконияти бор. Президент ташрифи олдидан Каспий денгизи соҳилидаги болалар соғломлаштириш марказлари ўзбекистонлик болаларни қабул қилишга тайёр эканини билдирган эди. Ана шу таклифга мувофиқ Қорақалпоғистон Республикаси, Бухоро, Навоий ва Хоразм вилоятларидан 100 нафар бола «Даянч» болалар соғломлаштириш марказида дам олмоқда.\nЎзбекистоннинг ҳам қадимий шаҳарларига Туркманистондан сайёҳлар оқимини кўпайтириш назарда тутилган.\nМаданият ва спорт соҳасидаги ҳамкорликлар билан бир қаторда ҳар икки давлат ўртасидаги иқтисодий ҳамкорликни янги сифат босқичига кўтариш ушбу ташрифлардан кўзда тутилган асосий мақсад эканлигини имзоланган битим ва ҳужжатлардан ҳам кўриниб турибди.\nГ.Бердимуҳамедов ва Ш.Мирзиёев март ойида Амударё орқали ўтувчи Туркманобод-Фароб янги темир йўл кўпригини очишган эди. Янги темир йўл кўпригининг узунлиги 1750 метр, энг илғор технологияларни қўллаш орқали қурилган. Катта сейсмик барқарорликка эга ва ўта оғир юк поездларининг ўтиши ҳисобга олинган конструкциялардан фойдаланилган. Ушбу кўприк Ўзбекистон ва Туркманистон ўртасида юк ва йўловчи ташиш бўйича жуда катта потенциалга эга муҳим объект ҳисобланади.\nШ.Мирзиёев Амударёдан ўтувчи темирйўл ва автомобиль кўприклари очилиши муносабати билан ўтказилган тадбирда янги кўприкларнинг «дўстлик кўприклари, яқин қўшничилик анъаналарини давом эттириш рамзи бўлиши»га ишонч билдирган эди.\nПрезидентимиз муҳандислик хусусиятлари ва геостратегик аҳамиятига кўра ноёб ҳисобланган Туркманобод-Фароб кўприкларининг ишга туширилиши нафақат икки биродар халқ, балки бутун Марказий Осиё ҳаётида муҳим бир даврни бошлаб беришини таъкидлади.\n«Биз Туркманбоши шаҳридаги денгиз порти, шунингдек Ашхобод–Туркманбоши халқаро автобани қурилишининг тугалланишини катта умид билан кутяпмиз, — деган эди Ўзбекистон президенти. — Ушбу лойиҳаларни амалга ошириш Туркманистон ва Марказий Осиё минтақасининг транспорт-транзит имкониятларини сифат жиҳатидан янги босқичга кўтаради».\nТуркманобод-Фароб автомобиль ва темир йўл кўприкларининг очилиши самарасида юк ташиш кўрсаткичи 2,5 баробар ортгани қайд этилди.\nМаълумки, Ўзбекистон Лихтенштейн билан биргаликда атрофини ўраб турган қўшнилари ҳам жаҳон океанларига тўғридан тўғри йўли йўқ икки давлатдан бири ҳисобланади. Биз жаҳон океани соҳилларидаги портларга чиқишни истасак, Туркманистон билан юксак ҳамкорлик қилишимиз талаб этилади.\nЖумладан, Каспий денгизидаги Туркманбоши портидан Россиянинг Волга дарёси, Волга-Дон канали орқали Қора денгизга, Волга-Болтиқ сув йўли билан Болтиқ денгизига чиқишимиз мумкин бўлади. Шунингдек, Турманистон орқали Форс кўрфазида жойлашган Эроннинг Бандар-Аббос портига йўл очиш мумкин.\nИлгарироқ Қозоғистон, Туркманистон ва Эрон Ўзбекистонни айланиб ўтувчи темир йўл барпо этиш ҳақида келишув имзолаган эди. Янги транспорт йўлаги муваффақиятли тарзда фаолият кўрсата бошласа, Ўзбекистон ҳам ушбу йўлакдан фойдаланиши мумкин бўлади.\nЮқоридагилар ҳисобга олинадиган бўлса, транспорт транзити соҳасида Туркманистон билан изчил ҳамкорлик қилиш зарурияти нечоғлик муҳим аҳамиятга эга эканлиги ойдинлашади.\nТуркманистон билан ёқилғи энергетика соҳасида ҳам ҳамкорликни янги босқичга олиб чиқиш борасида музокаралар ўтказилди.\nЎзбекистон халқаро ТАПҲ лойиҳасида иштирок этади\nМаълумки, Туркманистон қазиб олаётган табиий газ Ўзбекистондан ўтувчи қувурлар орқали Хитойга ва Россияга экспорт қилинади. Ш.Мирзиёев Г.Бердимуҳамедов билан учрашувида Ўзбекистоннинг Туркманистон-Афғонистон-Покистон-Ҳиндистон (ТАПҲ) газ қувури қурилиши лойиҳасида иштирок этиш истагини билдирди.\nТАПҲ газ қувури йилига 33 млрд. куб метр газни ўтказа олади. Умумий узунлиги 1814 км.ни ташкил этувчи газ қувури Туркманистоннинг жанубидаги Галкиниш газ конидан Ҳиндистоннинг Фозилка шаҳригача боради.\n«Ўзбекнефтгаз» илк маротаба денгиздан нефть қазиб олишни йўлга қўймоқчи\n«Ўзбекнефтгаз» МҲК бошқаруви раиси Алишер Султонов маълум қилишича, компания илк бор денгиздан нефть қазиб олишни йўлга қўймоқчи. Ушбу битим ўта ноёб ҳисобланади. Чунки «Ўзбекнефтгаз» ҳали ҳеч қачон геология-қидирув ишларини бошқа давлатлар ҳудудида олиб бормаган, денгизда ишлаш бўйича тажриба ҳам йўқ. Лекин А.Султоновнинг сўзларига кўра: «Буни қачондир бошлаш керак эди. Бу дегани — бизнинг ҳудудларда қазиш ишларини олиб борадиган корхоналаримиз ўзининг технологик қудрати ва кадрлар тайёрлашни юқори даражага кўтариши шарт бўлади».\n«Денгиздан қазиб олинган нефтнинг бир қисми Ўзбекистонга кетади. «Ўзбекнефтгаз» заводларимизни арзон хом-ашё билан таъминлаш ва имкон қадар нефть маҳсулотларининг таннархини ҳамёнбоп қилишни мақсад қилмоқда. Имзо чекилган келишув айнан шу мақсадлар учун хизмат қилади», — деди А.Султонов.\nЎзбекистон ва Туркманистон электр энергия оқими ҳамда транзит борасида келишиб олишди\nЎзбекистон ва Туркманистон электр энергия оқими ҳамда транзит борасида ҳам келишиб олишди.\n«Ўзбекэнерго» компанияси ҳамда Туркманистон Энергетика вазирлиги шанба куни электр энергия транзити ва оқими соҳасидаги ҳамкорликка доир меморандумни имзолашди.\nМазкур меморандум Ўзбекистон энерготизими орқали Туркманистондан Қозоғистон ва Қирғизистонга электр энергияси транзити бўйича ҳамкорлик ривожини кўзда тутади.\nШунингдек, меморандум «Туркманэнерго»нинг «Ўзбекэнерго» олдидаги қарзини узиш ҳисобига электр энергиясини етказиш масалаларини ҳам ўз ичига олади.\nЎзбекистон ва Туркманистон президентлари ўртасида бўлиб ўтган музокараларда ҳар икки мамлакат манфаатлари муштараклиги, кўп қиррали муносабатларни ҳар томонлама ривожлантириш учун қатъий хоҳиш мавжудлиги, давлатлар ўзаро ҳамкорликни янги босқичга олиб чиқиш учун улкан салоҳият ва имкониятларга эга экани таъкидланди.\nКаспий денгизи Шавкат Мирзиёев